Sejarah Samurai Sepanjang Penubuhan Negara Jepun

Sebelum era Heian (794 – 1185 Masihi), tentera Jepun telah memakai model tentera negara China. Dipercayai bahawa model ketenteraan negara China ini berpunca daripada reformasi yang dilakukan oleh Putera Naka-no-Oe atau Maharaja Tenji sekitar kekalahan Jepun ketika era Yamato kepada Dinasti Tang China dan Kerajaan Silla di Korea dalam Pertempuran Hakusinikone pada sekitar 663 Masihi. Reformasi yang dibawa oleh Putera Naka no Oe ini mengambil falsafah Confucius daripada China sebagai asas reformasi. Sepanjang reformasi ini, Jepun telah menghantar utusan dan pelajar mereka ke China untuk mempelajari sistem penulisan, kesusateraan, agama dan senibina China. Tujuan asal reformasi ini berlaku kerana mahu mengukuhkan lagi ketamadunan Jepun dan menguatkan struktur pemerintahan kerajaan Jepun berdasarkan model China.

Hari ini, berkat daripada reformasi yang dibawa oleh Putera Naka no Oe ini telah dapat dilihat pengaruh China banyak dalam kebudayaan Jepun itu sendiri. Tapi sudah tentu dari pengaruh itu, kebudayaan dari China tidaklah diambil serratus-peratus tetapi ditransformasikan menjadi budaya unik negara Jepun sendiri berdasarkan local genius masyarakat Jepun itu sendiri. Antara yang diinpirasikan daripada Tamadun China dan Dinasti Tang ialah Sakimori yang bermaksud Pelindung. Maharaja Jepun memperkenalkan langkah di mana setiap anak lelaki dalam negara Jepun ketika itu boleh dikecualikan dari cukai dengan memasuki tentera dan melindungi Maharaja. Sakimori menjadi senjata pertahanan Jepun menghadapi pemberontakan dan antara yang paling terkenal tentunya ketika Maharaja Kammu pada awal era Heaian cuba untuk menundukkan pemberontakan Emishi.

Malangnya askar Sakimori ini kekurangan motivasi dan disiplin untuk menundukkan pemberontakkan lalu Maharaja Kammu mengambil keputusan untuk memperkenalkan satu lagi kelas dalam masyarakat Jepun yang dipanggil sebagai Seiitashogun atau Shogun dan banyak bergantung pada puak-puak yang menguasai setiap daerah di dalam negara Jepun. Puak ini memang terkenal dengan kemahiran menunggang kuda dan memanahnya dan menggunakan kumpulan baru ini, maka Maharaja Kammu telah bergantung pada kelebihan mereka untuk menundukkan pemberontakan Emishi ini. Bermula dari sini, Maharaja Kammu mula membubarkan tentera Maharaja lalu bergantung kepada para puak yang memerintah daerah masing-masing di dalam negara Jepun. Puak-puak ini menjadi sangat berkuasa saban hari lalu terjadilah perebutan antara setiap puak merebut wilayah pemakanan mereka. Demi memastikan setiap puak mampu memenangi peperangan dengan puak lain, maka mereka membentuk sebuah angkatan bersenjata yang selepas itu akan dipanggil sebagai samurai. Angkatan bersenjata inilah yang bertanggungjawab untuk mempertahankan setiap puak, bahkan dalam satu fasa bertindak sebagai polis di kawasan sekitar Kyoto.

Samurai mula melonjak naik kedudukan mereka ketika penghujung era Heaian apabila kuasa maharaja semakin menghilang dan tampuk kekuasaan mula beralih kepada puak-puak yang menguasai setiap daerah di Jepun. Dua buah puak yang terbesar ketika itu ialah Puak Taira dan puak Minamoto. Perang antara dua puak ini dipanggil sebagai Perang Gempei dimana akhirnya dimenangi oleh salah seorang legenda samurai terhebat dalam sejarah Jepun iaitu Minamoto Yoshitsune apabila berjaya memimpin puaknya memenangi peperangan dengan Puak Taira di sekitar Kampung Dan-no-ura. Buat pertama kalinya dalam sejarah Jepun, tertubuhnya sebuah kerajaan keshogunan yang dinamakan sebagai Kamakura, di mana keshogunan berfungsi saling tak tumpah seperti sebuah kediktatoran yang bersifat ketenteraan di mana berpusat di Kamakura. Ketika keshogunan pertama Jepun ini ditubuhkan di dalam Keshogunan Kamakura, Maharaja Jepun hanyalah simbol semata-mata, tidak seperti era sebelum Heian dan sebelumnya.

Ketika era Keshogunan Kamakura inilah kita dapat melihat bagaimana pengaruh agama Buddha dari aliran Zen mula memasuki Jepun dan banyak meninggalkan kesan kepada pegangan dan idealogi samurai itu sendiri. Zaman ini jugalah kita dapat melihat bagaimana pedang mula menjadi budaya Samurai yang utama. Namun, serangan Monggol ke atas Jepun seperti mana yang pernah dibincangkan sebelum ini, membawa kepada melemahnya Keshogunan Kamakura dan akhirnya ketika penghujung abad ke-13, pemberontakan tercetus yang diketuai oleh Ashikaga Takauji lalu bangkitlah Keshogunan Ashikaga.

Namun, selepas Perang Onin yang berlaku ketika 1467-77 Masihi, Jepun telah tercampak ke dalam kancah perang saudara yang sangat lama sehinggalah pada tahun 1615, Jepun disatukan semula dibawa Keshogunan Tokugawa selepas hampir 250 tahun lamanya saling bergaduh antara satu sama lain. Era perang saudara Jepun dikenali sebagai Era Muromachi dan meskipun sedemikian, era ini sangat terkenal dengan lahirnya banyak lukisan-lukisan yang menjadi mahakarya dan lambang Tamadun Jepun. Lukisan Jepun yang terkenal hari ini dengan elemen majlis minum teh, taman yang berbatu-bata berserta dengan susunan bunga yang menawan dan teater sebenarnya lahir ketika era ini.

Selepas Tokugawa Ieyasu berjaya menyatukan seluruh Jepun, barulah kita dapat melihat bagaimana dasar ketenteraan yang menjadi landasan pemerintahan samurai di Jepun beransur kea rah pemerintahan yang lebih sivil dan lembut. Bahkan Tokugawa Ieyasu telah mengeluarkan Ordinan Rumah Ketenteraan yang menyuruh Samurai menerima latihan yang sama rata dalam pertembungan senjata dan juga pembeljaran setiap prinsip di dalam falsafah Confucius, yang secara tidak langsung menenggelamkan pengaruh agama Buddha di dalam kelas Samurai di Jepun. Ketika ini jugalah prinsip Bushido lahir dan menjadi pegangan masyarakat Jepun khususnya Samurai. Ketika era Keshogunan Tokugawa ini, kebenaran untuk membawa pedang hanya dikhususkan untuk samurai sahaja.

Namun, keamanan yang dicapai ketika era Tokugawa akhirnya menemui jalan kejatuhannya pada penghujung abad ke-19 atas beberapa faktor. Antaranya ialah kebuluran, kemiskinan serta kegatalan Barat yang mula masuk campur ke atas Jepun. Memperkenalkan kepada anda, Commodore Matthew C. Perry daripada US Navy yang tiba di Jepun pada 1853 yang dalam misi untuk memaksa Jepun mula membuka pintu untuk perdagangan Jepun di pasaran antarabangsa. Akhirnya, Jepun terpaksa akur lalu membuat perjanjian perdagangan dengan USA, Russia, Britain, Perancis dan juga Belanda. Tindakan yang dilakukan oleh Keshogunan Tokugawa ini membawa kepada pemberontakan oleh golongan konservatif termasuk samurai. Ketika itulah gesaan untuk memulihkan kuasa Maharaja kembali berdendang dan pemberontakan untuk menamatkan sistem Keshogunan di Jepun bermula. Dua puak terkuat di Jepun ketika itu, Puak Chosu dan puak Satsuma bergabung kuasa menggulingkan Keshogunan Tokugawa dan menaikkan Maharaja Meiji.

Maka seperti mana yang kita tahu, era kebangkitan Jepun dalam sejarah ketamadunan dunia ialah berkat kepimpinan Maharaja Meiji sendiri. Era ini dikenali sebagai Reformasi Meiji dan salah satu bentuk reformasi Meiji yang memang mengejutkan ialah membasmi sistem feudalism yang menjadi pegangan Jepun sebelum mengharamkan penggunaan pedang kecuali Tentera Jepun sahaja. Ini juga bermakna penghapusan kelas samurai dalam masyarakat Jepun. Pemberontakan demi pemberontakan dilancarkan oleh samurai namun semuanya berjaya ditundukkan oleh Meiji. Ironinya, yang berkempen untuk menaikkan semula Maharaja ke tampuk kuasa penuh digerakkan oleh samurai, namun mereka pula menjadi sebahagian daripada mangsa Revolusi Meiji sendiri.

-HE-

Rujukan:

Samurai and Bushido.
http://www.history.com/topics/samurai-and-bushido

Samurai History.
http://www.aikido.itu.edu.tr/yazilar/samuraihistory_(a).pdf

Japan-Guide.com. Samurai.
http://www.japan-guide.com/e/e2127.html


Tiga Bangkai Kapal Purba Ditemui Di Perairan Yunani

Tiga buah bangkai kapal ditemui di pantai kecil Kasos, Laut Aegean.

Dalam sebuah kenyataan yang disiarkan pada Isnin (4 November), Kementerian Kebudayaan Greece menyatakan bahawa sebuah usaha penerokaan sublaut yang didanai oleh Kasos Association of New York dan disokong oleh Majlis Perbandaran Pulau Kasos telah menemukan tiga buah bangkai kapal yang masih mengandungi sebahagian besar kargo mereka.

Para penyelam yang terlibat berjaya mengenal pasti lokasi berkenaan di pantai Pulau Kasos, Laut Aegean dalam sebuah kerja tinjauan laut dalam yang berakhir pada bulan lalu. Ahli-ahli arkeologi marin melaporkan bahawa mereka telah menemukan sejumlah meriam, sauh batu, tembikar, pinggan mangkuk yang masih elok, dan artifak-artifak berharga lain.

KAPAL-KAPAL DAGANG BERSEJARAH

Pulau Kasos terletak di antara Crete dan Rhodes, di atas laluan perdagangan maritim bersejarah yang menghubungkan antara Timur Tengah dan Aegean. Menurut Greek Reporter, bangkai kapal tertua di antara kapal-kapal yang ditemukan itu adalah sebuah kapal dagang berusia 2300 tahun. Di dalam kapal tersebut, ahli-ahli arkeologi menemukan lima buah sauh batu, pinggan mangkuk yang masih elok dan sejumlah amphorae (balang tanah liat yang digunakan untuk menyimpan minyak, arak dan makanan). Dua kapal lain yang turut ditemui masing-masing berusia dari kurun pertama Sebelum Masehi dan kurun ke-8 hingga kurun ke-10 Masehi.

BANGKAI KAPAL YANG LAMA MAHUPUN BARU

Sebuah artikel di National Herald menyebutkan bahawa fasa projek ini memerlukan penglibatan seramai ’67 orang penyelam’ yang bersama-sama melakukan peninjauan ke atas lebih satu pertiga daripada keluasan tapak yang ditetapkan semasa musim penerokaan 2019. Mereka merancang untuk menyambung kerja-kerja menyelam pada tahun 2020 dan akan terus melanjutkannya sehingga penghujung tahun 2021. Ahli-ahli arkeologi masih perlu ‘menemukan, mengkaji dan mengenal pasti’ bahagian badan kapal-kapal purba ini, yang suatu masa dahulu pernah berlayar di laluan laut yang penting yang berfungsi sebagai laluan rentas-budaya antara dunia timur dan barat selama berkurun-kurun.

Sebuah kapal kurun ke-8 atau ke-10 Masehi (era Byzantine) ditemui bersama sebuah kapal Yunani yang dipercayai karam pada kurun pertama Sebelum Masehi. Namun, bangkai kapal tertua yang terbengkelai di Pulau Kasos memiliki usia yang menjangkau kurun ke-4SM. Menambahkan lagi nilai penemuan ini, kapal yang paling purba itu jugalah merupakan kapal yang mengandungi paling banyak kargo, atau artifak berharga berupa empat jenis tembikar purba.

2019 – TAHUN KAPAL-KAPAL HANTU

Kasos, dan wilayah sekitarnya berfungsi sebagai laluam persimpangan maritim selama ratusan tahun di mana barangan eksotik dari dunia timur datang dan masuk ke dalam tamadun-tamadun yang terdapat di bahagian timur Mediterranean. Walau bagaimanapun, tidaklah semua penemuan yang dilakukan ini berasal daripada dunia purba. Menurut Greek Reporter, ‘kapal terakhir’ yang ditemui oleh para penyelam arkeologi di sana adalah sebuah kapal era moden yang membawa bahan-bahan pembinaan. Terdapat juga sebuah bangkai kapal lain yang ditemui, berusia dari era Perang Kemerdekaan Greek pada 1820an.

Bangkai kapal kurun ke-4SM, dengan kesemua tembikarnya adalah berlainan jenis, datang dari kurun yang sama dengan sebuah bangkap kapal yang dianggap sebagai “bangkai kapal lengkap yang paling tua di dunia”, yang disebutkan di dalam artikel The Guardian pada Oktober telah ditemukan di dasar Laut Hitam pada awal tahun ini. Dengan usia 2400 tahun, kapal purba Yunani yang sebesar 75 kaki (23m) itu ditemui dalam keadaan yang hampir sempurna, masih lengkap dengan kemudi, bangku-bangku dayung dan juga tiang layar utama.

Profesor Jon Adams merupakan ketua penyelidik yang terlibat dalam penemuan tersebut, bersama kerjasama dengan Projek Arkeologi Maritim Laut Hitam (Black Sea Maritime Archaeology Project [MAP]). Beliau berkata bahawa faktor yang membuatkan bangkai kapal tersebut sangat terpelihara walau berada pada kedalaman sebegitu adalah disebabkan oleh kekurangan oksigen. Pun begitu, walau dengan pengalamannya yang luas, beliau menyatakan bahawa penemuan kapal yang masih sempurna keadaannya dari dunia klasik di kedalaman 1.24 batu (2km) dari permukaan laut adalah suatu perkara yang “beliau sama sekali tidak yakini akan berlaku”. Justeru, penemuan tersebut benar-benar “mengubah kefahaman kita terhadap pembuatan kapal dan perlayaran laut di zaman purba”.

BANGKAI KAPAL YANG PALING TUA ANTARA SEMUA

Bagi artikel seperti ini, yang memerihalkan bangkai kapal purba yang ditemui pada tahun 2019, tidak akan sempurna tanpa menyebut tentang pengumuman yang dilakukan oleh Daily Sabah pada April 2019 berkenaan sebuah penemuan mengagumkan yang dibuat oleh sekumpulan penyelidik lautan Turki dari Jabatan Penyelidikan Laut Dalam Universiti Antalya. Betul-betul di pantai barat bandar Antalya, mereka menemukan sebuah bangkai kapal dari Zaman Gangsa yang saiznya sepanjang 46 kaki (14m) pada kedalaman 164 kaki (50m) dari permukaan laut. Di dalam bangkai kapal tersebut turut ditemui 1.5 tan jongkng tembaga. Dengan usia yang mencecah 3600 tahun, kapal tersebut berupaya dijuluki sebagai ‘bangkai kapal tertua’ di dunia.

Diandaikan bahawa bangkai kapal ini jauh lebih tua berbanding kapal dagang Yunani yang ditemui di pantai Laut Hitam Bulgaria pada tahun 2018, yang berusia sekitar 3400 tahun dan dinobatkan sebagai “bangkai kapal tertua dunia yang berkeadaan sempurna” pada tahun tersebut. Dibina pada sekitar tahun 1600SM, kapal yang ditemui di pantai Antalya itu disifatkan oleh Gabenor Antalya, Munir Karaloglu sebagai ‘Gobeklitepe’ bagi dunia arkeologi laut. Hal ini merujuk kepada signifikasi Gobeklitepe sebagai sebuah tapak arkeologi di atas darat yang seringkali dianggap sebagai Titik Sifar oleh dunia arkeologi.

TERJEMAHAN:

Ashley Cowie. (5 November 2019). Three Ancient Shipwrecks Still With Cargo Found Off Greek Island. Ancient Origins. https://www.ancient-origins.net/news-history-archaeology/shipwrecks-greece-0012818


Benarkah Amalan Tabur Bunga Di Atas Kubur Itu Amalan Yahudi?

Saya tertarik untuk mengulas mengenai topik ini memandangkan ada tuduhan tiba-tiba dibangkitkan atas nama bahawa adat menabur bunga yang diamalkan oleh orang Melayu itu sendiri adalah meniru orang Yahudi dan Nasrani? Benarkah sedemikian kenyataan ini sehingga tiba-tiba jatuh hukumnya haram?

Lantas, mari kita kaji dahulu sama ada amalan ini adalah diambil daripada ibadah agama lain yang kita semua sepakat bahawa ianya adalah sesuatu diharamkan, atau ianya adalah sebuah amalan budaya yang kita semua sepakat bahawa ianya adalah harus hukumnya?

Pertama, selepas meneliti proses pertembungan antara budaya kedua-dua bangsa ini, Yahudi dan Melayu tidak pernah mengalami proses pertembungan budaya besar-besaran yang memungkin orang Melayu meniru amalan Yahudi ini. Tidak pernah dalam fasa sejarah Melayu terdapat proses pengyahudian bangsa Melayu untuk kita bertaklid bahawa budaya bunga itu adalah budaya Yahudi yang orang Melayu ambil.

Setahu saya, fasa PERTEMBUNGAN BUDAYA dalam Tamadun Melayu hanya mempunyai mengalami dua fasa iaitu peng-india-nisasi (sejarawan berbeza pendapat dalam isu ini mengatakan proses ini tidak berlaku secara menyeluruh) dan juga pengislamisasi.

Tetapi peng-kristiani-sasi dan peng-yahudi-nisasi tidak pernah saya lihat dalam sejarah Melayu untuk mereka ini secara terus menjatuhkan hukum menabur bunga di pusara sebagai meniru amalan Yahudi dan Kristian? Jadi, dimanakah hujah kuat mengatakan orang Melayu meniru amalan itu atau sebenarnya orang Melayu ini memang sinonim dengan bunga-bungaan dalam hidup mereka?

Saya mahu bertanya kepada mereka, seberapa tahu pengetahuan beliau mengenai budaya dan sejarah Melayu sehinggakan amalan menabur bunga ini pun dinamakan sebagai amalan Yahudi? Izinkan saya membetah kenyataan memberi dengan memberi sedikit pencerahan mengenai budaya Melayu yang banyak berakarkan bunga-bungaan.

1. Bunga-bungaan dilihat sebagai sebuah asas dalam budaya Melayu itu sendiri. Dalam catatan Munsyi Abdullah, beliau ada menyebut mengenai kewujudan Taman Larangan yang terdiri daripada bunga-bungaan yang indah mekar di istana Melaka. Bahkan pada abad ke-16, dunia mengenali sebuah kewujudan taman bunga Tanah Serendah Sekebun Bunga peninggalan Cik Siti Wan Kembang.

2. Terdapat hipotesis mengatakan bahawa orang Melayu asalnya daripada keturunan Keturah sebelah nabi Ibrahim A.S dan maksud Keturah dalam bahasa Hebrew ialah wangi-wangian dan ianya sangat bertepatan dengan erti bunga yang menyebarkan wangi-wangian.

3. Nama kerajaan seperti Champa iaitu sebuah kerajaan Melayu dipercayai diambil daripada nama bunga iaitu bunga Chempaka. Lihatlah bagaimana nama-nama bunga-bungaan diambil oleh negara-negara Melayu purba sebagai nama negara dan kerajaan mereka.

4. Kemeyan adalah antara bukti kuatnya budaya bunga dan wangi-wangian dalam bangsa Melayu itu sendiri. Pohon kemeyan yang berada di Nusantara ini dikenali sebagai Kemeyan terbaik sehingga mengundang ratu Hatshepsut ke sini dan menimbulkan sebuah lagi hipotesis tentang Punt dalam sejarah Melayu, kononnya Punt lokasinya terletak di sini.

5. Adalah kebiasaan melihat anak dara Melayu dipakaikan bunga di telinga mereka, Anak orang asli juga yang terdiri daripada Proto-Melayu juga merupakan pandangan biasa sekiranya menjadi bunga-bungaan sebagai hiasan di kepala mereka. Ini juga dapat dilihat pada rumpun Melayu yang jauh seperti di Hawaii.

6. Rawatan-rawatan tradisional orang Melayu juga banyak menggunakan bunga. Secara contoh, seperti Mandi Bunga yang mempunyai falsafahnya tersendiri dan budaya ini juga wujud dalam rumpun Melayu yang lain.

7. Ukiran Khat yang digabungkan dengan motif flora ataupun tulisan kaligrafi itu sendiri dapat dilihat, misalnya Mimbar Masjid Kampung Laut Kelantan, Istana Balai Besar, Kelantan, Komplek Makam Banggul, Kelantan. Mimbar Masjid Lama Paloh, Ipoh, Mimbar Masjid Sebatu Perak, dan rumah tempat kediaman di Semenanjung Malaysia. Ini membuktikan bahawa budaya Melayu sememangnya banyak bermain dengan bunga.

8. Motif Batik itu sendiri mempunyai banyak elemen bunga yang dimasukkan. Antaranya ialah Motif Bunga Buluh, Motif Bunga Kerak Nasi, Motif Bunga Kotak Bercampur, Motif Bunga Orkid dan Motif Bunga Raya.

9. Bunga Seroja digunakan oleh orang Melayu sebagai perlambangan kebijaksanaan ketika mereka mengganut agama Buddha dahulu manakala Teratai pula digunakan oleh Melayu sebagai perlambangan kepada agama Islam.

10. Menurut Abdullah Mohamed, teratai merupakan perlambangan kosmologi, yakni tingkat-tingkat alam terbentuk yang bersandarkan pada hakikat ketuhanan-kealaman. Kudup bunga teratai itu dilambangkan sebagai Abstract Oneness, atau ‘kanz mahfiyy’, atau Hakikat Muhammadiyah – segala-galanya terhimpun dalam satu perbendaharaan.

Sebagaimana alam ini terhimpun, demikian jugalah dilambangkan terhimpun segala stamen, stigma, kelopak, rahim-bunga dan lain-lain pada bunga teratai. Tingkat seterusnya, apabila bunga teratai itu mengembang, ia dilambangkan sebagai alam besar (makrokosmos) yang berkembang – tiap-tiap elemen pada bunga itu melambangkan maksud tertentu. Misalnya, kelopak-kelopak bunga itu melambangkan tiap-tiap keperibadian makhluk. Dan kelopak ini adalah berasaskan daripada perlambangan sifatNya (Jalal dan Jamal)

10. Orang Melayu percaya bahawa Bunga Kenanga sangat sesuai ditanam di halaman rumah kerana ianya dapat menolak `black magic` seperti terkena buatan orang. Di halaman orang Melayu yang lama, Bunga Kenanga akan terlihat sebagai perlindungan terhadap ilmu hitam.

11. Pengantin perempuan di Indonesia tanpa lilitan untaian Melati pada kepala, sanggup adalah dianggap tidak sempurna perkahwinan mereka kerana begitu dekatnya Melati pada budaya orang Indonesia itu sendiri dan Melati terkenal di kalangan Melayu, Betawi, Jawa, Sunda, Madura dan Bali kerana ianya dianggap melambangkan kesuburan, kesejahteraan dan kemakmuran. Atas sebab itulah, ianya dipakaikan di majlis perkahwinan kebanyakan pengantin di Indonesia.

12.Bunga juga melambangkan banyak perkara dalam ketamadunan Melayu itu sendiri. Antaranya ialah seperti keperibadian tuan rumah – statusnya, minatnya, perasaannya. Sebagai contoh, jika sugul ada jenis bunga ditanamnya, jika seorang yang sunyi, ada jenis pokoknya. Contoh lain pula, tuan rumah juga menanam bunga bagi memberitahu bahawa ada anak gadis di rumahnya. Misalnya sepohon melur, mewakili seorang anak gadisnya. Sebab itulah kalau nak masuk meminang, diungkapkan sebagai ‘menyunting bunga di laman’.

13. Tarian Lengong di Bali memakai bunga Kemboja manakala di Jawa pula bunga Kemboja adalah larangan dna taboo kerana kononnya mengundang roh jahat. Berbeza rumpun Melayu yang jauh seperti Hawaii, mereka menjadikan bunga kemboja sebagai lambang menyambut tetamu.

14. Jauh di Maori pula, rumpun Melayu yang lain iaitu bangsa Maori pula terkenal dengan tatu-tatu yang bercacahkan motif bunga. Terdapat budaya di mana para lelaki yang mencacah tatu Maori ini adalah lelaki yang terlihat gagah di kalangan bangsa Maori.

15. Di Hawaii terdapat adat yang melibatkan Bunga Lei. Bunga Lei ialah kalungan bunga yang disarungkan di leher. Bunga Lei ini andai dikalungkan di leher pemakainya, apabila mahu menanggalkannya, pemakai mestilah mencium bunga lei dan menanggalkannya di dalam privasi. Ianya diperbuat daripada bunga Kemboja ataupun Orkid.

16. Perkuburan orang Austronesia memang banyak mengandungi bunga, sebagai contoh di Tongga di mana kuburnya ditaburkan dengan bunga.

Kesimpulannya, tiada langsung pertembungan budaya antara Melayu dan Yahudi manakala budaya menabur bunga itu datang sendiri daripada orang Melayu. Antara bukti-bukti yang saya paparkan ialah budaya BANGSA MELAYU atau rumpun mereka (Austronesia) yang berasal daripada leluhur yang sama dnegan orang Melayu mencatatkan bahawa Melayu adalah bangsa yang sememangnya bermain dengan bunga sejak dahulu kala.

Tentunya, ramai orang bertanyakan saya suruh saya rujuk hadis dan Al-Quran dalam membicarakan mengenai topik tabur bunga atas pusara itu amalan Yahudi. Perlu saya ingatkan kepada mereka yang bangkitkan persoalan ini, skop artikel ini adalah membahaskan tuduhan ke atas amalan ini DARI SUDUT SEJARAH DAN KEBUDAYAAN. Maka, sebagai seseorang yang mempunyai pengetahuan yang lebih dalam bidang ini, maka saya mengulas dari sudut sejarah dan budaya. Lagipun tuduhan “menabur bunga amalan yahudi” adalah berasaskan SEJARAH DAN BUDAYA, bukan keagamaan. Maka bagaimana saya mahu mengulas dari sudut keagaman kerana dalil-dalil untuk menafikannya harus dari sumber sejarah itu sendiri?

Terima kasih.

-HE-


Comfort Womεn: Dosa Besar Jepun Ketika WWII

Pe.ra.ng Dunia Kedua (WWII) meninggalkan pelbagai legasi yang terus dirasai sehingga hari ini. Bagi para penje.na.yah pe.ra.ng dari Jerman, Itali dan Jepun, Tribunal Nuremberg dan Tokyo menjadi tempat untuk mereka diadili dan dihukum. Tetapi satu je.na.yah dibiarkan berlalu tanpa sebarang keadilan buat mangsanya: com.fort women atau ha.mba se.ks ten.te.ra Jepun.

Walaupun rumah pela.cu.ran ten.te.ra sudah diwujudkan untuk memenuhi keperluan se.ks.ual ten.te.ra Jepun pada 1932, itu masih lagi tidak mencukupi. Rumah-rumah pela.cu.ran mula diwujudkan secara meluas selepas satu insiden paling menyayat hati di Nanking: peristiwa ro.go.l beramai-ramai di Nanking.

Pada 13 Disember 1937, ten.te.ra Jepun menggerakkan kempen pembu.nu.han beramai-ramai secara sistematik di Nanking selama enam minggu. Kempen tersebut bukan saja menyaksikan bandar itu bertukar menjadi padang jarak padang tekukur. Malah, kempen Nanking turut menyaksikan 20,000 hingga 80,000 orang wanita menjadi mangsa nafsu buas ten.te.ra negara Matahari Terbit itu.

Apabila imej kempen di Nanking terpampang di dada pelbagai akhbar di seluruh dunia, imej tersebut ternyata mengejutkan komuniti dunia. Maharaja Jepun ketika itu, Maharaja Hirohito mengarahkan rumah-rumah pela.cu.ran ten.te.ra ditambah bagi memastikan perkara ini tidak berulang. Ini kerana ia dapat mencegah penularan penyakit berjangkit sek.sual (STD) dalam kalangan ten.te.ra, mengelakkan lebih banyak insiden keke.ja.man terhadap orang awam dan menjamin bekalan pela.c.ur diperlukan untuk memuaskan nafsu ten.te.ra mereka.

Kebiasaannya, wanita-wanita ini ‘direkrut’ dengan cara sama ada diculik di tepi jalan, dijanjikan gaji lumayan untuk pekerjaan seperti jururawat atau kerani atau dibeli untuk dijadikan sebagai khadam. Kebanyakan wanita ini berasal dari wilayah-wilayah Asia yang dijajah Jepun termasuk Asia Tenggara tetapi majoriti mereka berasal dari China dan Semenanjung Korea. Dan ada kes di mana wanita-wanita Barat turut dipaksa dijadikan sebagai comfort women.

Bila mereka berada di rumah-rumah pela.cu.ran ini, wanita-wanita ini dipaksa mengadakan hubungan kelamin dengan ten.te.ra Jepun dalam keadaan menyedihkan dan tidak berperikemanusiaan. Walaupun pengalaman mereka berbeza mengikut wilayah yang dijajah, kebanyakan pengalaman mereka berkongsi naratif sama. Antara persamaan pengalaman mereka ialah kekerapan aktiviti ro.go.l terutama sebelum sebarang operasi keten.te.raan, sakit fizikal melampau, mengandung, dijangkiti STD dan keadaan rumah pela.cu.ran yang kotor. (Blakemore, 2018)

Di Malaysia, kebanyakan comfort women yang dipaksa memuaskan nafsu ten.te.ra Jepun merupakan orang Cina. Bagi ketua biro aduan parti MCA, Datuk Michael Chong, satu kisah comfort women yang diceritakan pada 1993 masih segar dalam ingatan beliau. Ia berkenaan seorang wanita yang mengadukan nasibnya sebagai comfort women semasa era pendudukan Jepun.

Wanita tersebut menceritakan dia pernah melayan 12 orang ten.te.ra dalam sehari. Wanita itu pernah berkira-kira untuk mengakhiri riwayatnya sendiri tetapi membatalkannya selepas dipujuk ibunya untuk terus tabah setiap kali bertemu di rumah pela.cu.ran. Tambah Chong lagi, tidak lama selepas mendapat kes berkenaan, tiga lagi wanita dari Sandakan dan Kota Kinabalu tampil menceritakan pengalaman ngeri mereka sebagai comfort women. (Kwan, 2021)

Narcisa Claveria, 89, dari Filipina pula menceritakan pengalaman dirinya dibawa ke rumah pela.cu.ran untuk dijadikan sebagai pemuas nafsu buas ten.te.ra Jepun. Dia masih ingat setiap kali malam menjelang, pada waktu itulah ‘binatang-binatang’ itu merobek mereka tanpa sebarang belas kasihan. Claveria pada ketika itu berusia 12 tahun. (McCarthy, 2020)

Jika anda sangka amalan comfort women berakhir dengan tamatnya WWII, anda tersilap sama sekali. Rumah-rumah pela.cu.ran ten.te.ra Jepun terus dikekalkan dengan pelanggannya saja berubah: ten.te.ra-ten.te.ra Amerika Syarikat! Bukan sedikit comfort women dipaksa mengadakan hubungan kelamin dengan ten.te.ra-ten.te.ra AS sehinggalah rumah-rumah ini diarah tutup atas arahan Jeneral Douglas MacArthur pada 1946.

Pada ketika itu, terdapat 20,000 hingga 410,000 orang wanita diperhambakan sebagai hamba s.eks di 125 buah rumah pela.cu.ran. Menjelang 1993, Tribunal Pencabulan Hak Asasi Wanita Antarabangsa PBB menganggarkan 90% comfort women telah kembali menemui Pencipta mereka. Angka tersebut sememangnya mengejutkan kerana dengan pemergian mereka, semakin sedikit bilangan wanita yang boleh menjadi saksi testimoni terhadap je.na.yah kejam Jepun itu. (Blakemore, 2018)

Tambah sukar, kebanyakan dokumen berkenaan comfort women dimu.sn.ahkan oleh Jepun pada akhir WWII. Ini memaksa sejarawan dan pengkaji bergantung kepada anggaran bilangan sebenar mereka mengikut dokumen-dokumen yang terselamat. Bagi Jepun, cerita sebegini cuba dipadam sebagai satu babak sejarah mereka yang memalukan dan patut dilupakan.

Pada Jepun, perkara sebegini boleh dilupakan begitu saja. Tetapi bagi para wanita yang dipaksa sebagai hamba se.ks Jepun, mereka berdepan pelbagai tohmahan dan disisihkan daripada masyarakat sekeliling. Ada yang terpaksa menyembunyikan kisah ini untuk tempoh yang lama kerana menganggap ia satu titik hitam yang patut dilupakan. Justeru, tidak hairanlah jika ada kes di mana sesetengah wanita ini membu.nu.h diri atau cuba membu.n.uh diri. (Blakemore, 2018; Kwan, 2021)

Jika anda berani, cubalah bangkitkan isu ini dalam kalangan masyarakat Jepun. Percayalah, ramai akan menolak isu ini atas alasan rumah-rumah pela.cu.ran ten.te.ra tidak wujud atau itu sekadar kisah lama yang patut dilupakan. Tidak seperti Jerman yang dipaksa berdepan dengan je.na.yah mereka semasa WWII dan mengakuinya, Jepun tidak diletakkan dalam situasi sama.

Penulis tahu selama bertahun-tahun golongan nasionalis Jepun enggan mendedahkan sisi gelap negara itu dalam WWII dalam kurikulum sejarah mereka. Jika didedahkan, mitos kempen Jepun yang dianggap suci dan bebas daripada perilaku je.na.yah selama ini akan terbongkar. Dan semua tinggalan era berkenaan termasuk Kuil Yasukuni akan dipandang dari sudut berbeza oleh warga Jepun.

Bukan tidak ada usaha memaksa Jepun mengakui kesalahan mereka dan memberi pampasan kepada wanita-wanita ini. Kempen sudah digerakkan pada tahun 80-an lagi terutama selepas Korea Selatan bebas daripada pengaruh junta ten.te.ra pada 1987.  Sejak tahun 90-an, isu ini menjadi duri dalam daging kepada hubungan Jepun-Korea Selatan.

Jepun ada membuat permohonan maaf berkenaan comfort women pada tahun 1993 tetapi ia bukan dibuat atas kapasiti rasmi. Dan ini sesuatu yang menjengkelkan ramai pihak yang berusaha melobi mereka untuk berbuat demikian. Sehingga hari ini, tiada sebarang usul permohonan maaf dibentangkan di Diet dengan setiap Perdana Menteri memilih untuk membisu.

Pada 2015, Jepun memeterai perjanjian dengan Korea Selatan untuk membayar pampasan kepada comfort women mereka. Menariknya, perjanjian itu dirundingkan Menteri Luar ketika itu merangkap bakal Perdana Menteri Jepun Fumio Kishida. Bagaimanapun, apabila Korea Selatan meminta ia disemak semula, ia sekali lagi merenggangkan hubungan kedua-dua negara sehingga hari ini. (Blakemore, 2018)

Dengan Kishida bakal menjadi Perdana Menteri, hal ini sudah pasti akan diketengahkan semula sebagai syarat menjernihkan hubungan kedua-dua negara. Tetapi persoalannya, apakah itu akan berubah di bawah Kishida atau skrip sama berulang? Hanya masa akan menentukan.

Di Malaysia, usaha mendapatkan permohonan maaf telah dibuat oleh Chong tetapi berakhir dengan kegagalan. Ini kerana pentadbiran negara pada tahun 90-an yang dipimpin Tun Dr Mahathir Mohamad memilih untuk tidak membangkitkan hal berkenaan atas alasan mahu menjaga hubungan baik dengan Jepun. Malah, beliau diberitahu hal tersebut dianggap selesai selepas negara itu menyerahkan dua buah kapal dagang kepada Malaysia beberapa tahun sebelumnya. (Kwan, 2021)

Yang pasti, masa semakin suntuk untuk wanita-wanita ini menuntut hak mereka. Bagi Lee Yong-soo, 92, dia menganggap perjanjian pampasan yang dimeterai Korea Selatan dan Jepun pada 2015 sebagai satu pengkhianatan. Kini, satu-satunya harapan untuk mendapatkan keadilan ialah menerusi Mahkamah Keadilan Antarabangsa (ICJ). Tetapi dengan usianya semakin lanjut, dia hanya mampu berharap Tuhan melanjutkan usianya sebelum perkara tersebut tercapai. (Sang-mi, 2021)

RUJUKAN:

Sang-mi, Cha. (2021, 2 Julai). S.Korea’s few surviving ‘co.mfor.t women’ face life’s end as political fight rages on. Reuters.

Blakemore, Erin. (2018, 20 Februari). The Brutal History of Japan’s ‘Co.mfort Women’. History.

Kwan, Faye. (2021, 8 Mac). Untold stories of Malaya’s ‘comfort women’. Free Malaysia Today.

McCarthy, Julie. (2020, 4 Disember). Why These World W.ar II Se.x Sla.ves Are Still Demanding Justice. National Public Radio.


Sejarah Hidup Vlad III Dracula Dari Wallachia

Sebut saja nama Count Dracula, ramai membayangkan watak novel Bram Stoker itu diinspirasikan daripada tokoh Romania, Vlad III Dracula yang pernah memerintah Wallachia pada abad ke-15. Terdapat banyak fakta menarik yang memisahkan nama Vlad dengan fiksyen novel abad ke-19 itu.

Dracul

Vlad III Dracula atau Vlad the Imp4ler mewarisi gelaran dracul yang diberi kepada ayahandanya, Vlad II. Vlad II diberi gelaran Dracul oleh para pahlawan Order of the Dragon yang bermaksud naga dalam Bahasa Romania. Matlamat organisasi ini mudah saja iaitu menghalang kemaraan Empayar Turki Uthmaniyyah.

Justeru, bila Vlad III naik sebagai pengganti, nama Vlad Dracul bermaksud anak kepada naga atau Bahasa Romania lama, Draculea atau Dracula. Mengikut terma Bahasa Romania moden, drac kini bermaksud syaitan.

Wallachia

Vlad dilahirkan di Wallachia pada tahun 1431 yang kini terletak di selatan Romania. Wallachia pada ketika itu merupakan sebahagian daripada wilayah yang membentuk Romania selain Transylvania dan Moldova. Memandangkan kedudukannya terletak di antara dua kerajaan iaitu Kristian Eropah dan Turki Uthmaniyyah, bumi ini sentiasa menjadi saksi pert3mpvran sengit kedua-dua pihak.

Tebusan

Pada tahun 1442, Vlad bersama adiknya berusia tujuh tahun Radu menemani Vlad II ke Turki sebagai sebahagian daripada misi diplomatik kerajaan ketika itu. Namun begitu, setibanya di Turki, ketiga-tiganya ditahan. Bagi menjamin kebebasannya, Sultan Murad II yang memerintah ketika itu bersetuju membebaskannya dengan syarat dua anaknya dijadikan tebusan dan Vlad II menyokong kempen Uthmaniyyah di Eropah Timur.

Untuk lima tahun seterusnya, dua bersaudara itu ditahan di sebuah kubu di Egrigoz (kini Dogrugoz, Turki) dan diajar pelbagai disiplin ilmu termasuk seni pep3r4ngan dan sains. Bagaimanapun, wujud sesetengah dakwaan semasa dalam tahanan, Vlad dipukul oleh penjaga-penjaganya sekaligus mengakibatkannya menyimpan d3nd4m terhadap empayar berkenaan.

Sekembalinya ke Romania, Vlad II disingkirkan oleh pembesar-pembesar tempatan atau bayar dan dibvnvh di paya belakang kediamannya. Manakala abang mereka, Mircea pula dis3ks4 dan dibutakan sebelum ditanam hidup-hidup. Tindakan ini dibuat sebagai membantah tindakan Vlad II yang menyokong kerajaan Turki Uthmaniyyah.

Selepas dibebaskan pada tahun 1448, Vlad membalas d3nd4m dengan memburu semua bayar yang terlibat dalam perisitwa berd4r4h itu. Caranya ialah mengumpan mereka menghadiri satu jamuan yang diadakan di istana (berkemungkinan Istana Poenari). Kesemua tetamu yang hadir ditikam sebelum m4y4t mereka dipacakkan pada pancang-pancang yang tajam.

Si penyula

Dan ini membawa kepada gelaran yang paling terkenal dalam sejarah, The Imp4ler atau Tepes (Si Penyula). Tidak mahu lagi pisang berbuah dua kali, Vlad melancarkan kempen agresif terhadap Empayar Turki Uthmaniyyah seperti mer4cvn perigi-perigi, membayar orang-orang berpeny4k1t menyusup masuk ke dalam angkatan Uthmaniyyah dan memb4k4r hasil tanaman penduduk.

Tetapi kaedah yang menjadi pilihannya ialah memacak m4y4t-m4y4t agar dapat disaksikan oleh sesiapa saja sama ada sekutu atau pihak lawan. Mangsa yang disula akan merasa ters3ks4 sampai m4t1 kerana kem4t1an sebegini mengambil masa berjam-jam atau berhari-hari. Antara yang menjadi mangsa taktik ini yang paling terkenal ialah 20,000 tahanan p3r4ng Uthmaniyyah pada tahun 1462 semasa berundur dari kota Targoviste.

Apabila Mehmed II melihat m4y4t-m4y4t t3nt3r4nya diperlakukan sebegitu rupa, baginda memutuskan menghentikan semua bentuk kempen terhadap Wallachia dan kembali ke Islambul (kini Istanbul). Tetapi jika itu membuatkan Mehmed II berhenti mengejar Wallachia, lupakanlah, Radu yang kini bersama angkatan Uthmaniyyah diberi tugas memburu abangnya itu.

‘Lokasi m4y4nya tidak diketahui’

Tidak lama selepas tindakan k3j4mnya terhadap banduan p3r4ng Uthmaniyyah, Vlad terpaksa melarikan diri selepas kebanyakan bangsawan sekitar Romania dan Eropah Timur mengiktiraf Radu sebagai pemerintah Wallachia. Cubaan meminta bantuan Matthias Corvinus bukan saja tidak berhasil, malah mengakibatkan dirinya dip3nj4r4kan selama 14 tahun di Hungary.

Pada tahun 1476, Vlad kembali ke Wallachia dan berjaya memerintah wilayah itu untuk seketika. Tetapi kejayaan tersebut tidak bertahan lama apabila pihak Uthmaniyyah melancarkan s3r4ngan hendap ke atas pasukannya sekaligus mengakibatkan ramai orang terbvnvh termasuk Vlad.

Mengikut catatan Duta Milan ke Buda, Leonardo Botta, m4y4t pemerintah Wallachia itu dip0t0ng kepada beberapa bahagian dengan bahagian kepala dibawa ke Islambul sebagai bukti bahawa musuh Mehmed II sudah tiada. Ini sebagai tindak balas terhadap tindakannya berlaku k3j4m terhadap tahanan p3r4ng Uthmaniyyah bertahun-tahun sebelumnya.

Hari ini, Vlad diangkat sebagai wira kebangsaan Romania dan kebijaksanaannya sebagai pemimpin t3nt3r4 mendapat pujian ramai pada abad ke-15. Ini termasuklah Paus Pius II yang menyifatkan kejayaannya mengekang angkatan Mehmed II dianggap signifikan dalam mempertahankan agama Kristian.

Inspirasi Dracula

Jadi bagaimana bangsawan Wallachia ini dikaitkan dengan watak Count Dracula? Berdasarkan pemerhatian sejarawan, kedua-dua individu tidak berkongsi sedikit pun persamaan yang melayakkan Vlad sebagai penghisap darah. Tetapi ramai berspekulasi latar belakang Vlad Tepes diambil hasil perbualan Stoker dengan sejarawan Herman Bamburger sekaligus membolehkan ia disesuaikan dengan perwatakan Dracula.

SUMBER

Chao-Fong, Leonie. (2020). The Real Dracula: 10 Facts About Vlad the Imp4ler. History Hit. https://www.historyhit.com/facts-about-vlad-the-imp4ler/


Kenapa Rambut Orang Cina Dulu Panjang-panjang?

Sebelum Ming ditakluk Manchu, para jejaka Han ada tradisi menjaga rambut panjang dan tak potong. Rambut mereka diikat dalam simpulan atau sanggul.

Alasan diorang untuk tak potong rambut sebab rambut, badan dan kulit dianggap sebagai hadiah daripada ibu bapa, kalau rosakkan rambut dianggap derhaka kepada ibu bapa.

Masa zaman dinasti Ming, jejaka Han pakai penutup kepala yang dipanggil wangjin. Wangjin berguna untuk kekalkan rambut panjang seseorang di tempatnya.

Bila Manchu datang menjajah, diorang kuatkuasakan adat diorang terhadap orang Cina Han. Orang Han mula amalkan adat pakaian Manchuria. Kalau tak buat, mereka akan dicop pengkhianat dan dihukum mati.

Apabila Revolusi Xinhai meletus, Han bersama-sama minoriti lain gulingkan dinasti Qing.

Orang Cina Han tak amalkan balik adat tak potong rambut, diorang kekal berambut pendek sebab lebih mudah dan praktikal.

Oleh: Azizul Farhan

Nak lagi kisah-kisah budaya Cina yang sangat menarik? Mudah sangat bila bersama KITAB TAMADUN CINA. Boleh beli dengan diskaun menarik di PBAKL. Kalau tak berkesempatan boleh dapatkan di: https://bit.ly/kitabtamaduncina


Macam Mana Orang Mesir Purba Cipta Mummy?

Tidak sah jika menyebut Tamadun Mesir Purba, cerita mumia sentiasa meniti di bibir. Ya, mumia menjadi subjek cerita budaya popular seperti dipaparkan dalam trilogi siri The Mummy atau filem The Mummy (2017). Tetapi tidak ramai tahu bagaimana proses pemumiaan ke atas m4yat dilakukan.

Amalan pemumiaan m4yat dikatakan bermula sekitar 3500 SM dengan perkataan mumia itu sendiri berasal dari perkataan Parsi, mum yang bermaksud lilin. Dalam kes pemumiaan, ia merujuk kepada proses tersebut di mana m4yat kelihatan seperti patung lilin. Idea pemumiaan dikatakan timbul selepas mereka melihat keadaan m4yat yang masih dalam keadaan baik terpelihara oleh pasir gurun.

Pada Zaman Badarian (sekitar 5000 SM), penduduk menawarkan persembahan makanan dan beberapa barang kubur, petunjuk bahawa masyarakat ketika itu percaya tentang kehidupan selepas kem4tian. Tetapi proses pemumiaan belum lagi dilakukan ke atas m4yat. Kubur ketika itu berbentuk segi empat tepat atau bujur dan cetek dengan m4yat diletakkan di sebelah kiri dalam kedudukan fetus.

Kubur-kubur ini dianggap tempat persemadian terakhir mereka dan jika mengikut tradisi masyarakat Mesopotamia, ia terletak dalam rumah atau berhampiran dengan kediaman keluarga si m4ti. Evolusi kubur dapat dilihat pada era-era seterusnya terutama pada era Dinasti Awal Mesir (3150-2613 SM) di mana makam berbentuk mastaba menjadi ganti kepada kubur ringkas dan tanah perkuburan dianggap satu pemandangan biasa.

Makam mengikut kepercayaan masyarakat ketika itu bukan sebagai tempat persemadian terakhir tetapi tempat transformasi di mana roh meninggalkan badan menuju ke alam barzakh. Tetapi bagi memastikan roh dapat meneruskan perjalanan ke alam berkenaan, m4yat harus berada dalam keadaan baik. Apabila ia keluar dari tubuh, roh memerlukan sesuatu yang memerlukan mereka membiasakan diri dengan perubahan baru.

Justeru, jika anda berpeluang melawat sesetengah tapak arkeologi Mesir era ini, anda akan perasan lukisan atau mantera yang dilukis pada makam-makam ini. Lukisan dan mantera-mantera ini diambil dari Book of the D3ad untuk mengingatkan roh apa yang berlaku dan apa yang perlu dijangka. Makam-makam ini turut mengandungi Teks Piramid dan Teks Keranda yang menceritakan kisah hidup si m4ti.

Menjelang era Kerajaan Lama (2613-2181 SM), proses mumifikasi merupakan proses standard dalam menguruskan m4yat dan kebanyakan ritual pengurusan ada kaitan dengan kultus Osiris yang menjadi sembahan masyarakat Mesir Purba ketika itu. Mengikut mitos Mesir Purba, Osiris dan isterinya, Isis (adik kepada Osiris) merupakan pemerintah awal Mesir selepas dunia diciptakan.

Semasa era pemerintahan mereka, rakyat diberi pengetahuan tentang pertanian dan ketamadunan serta lelaki dan wanita diberi hak tinggal bersama dalam keadaan harmoni dan seimbang. Namun, kemakmuran Mesir mengundang cemburu kekandanya, Set yang bertindak membunuh Osiris dengan baginda dikurung dalam keranda dan dicampak ke Sungai Nil.

Dari situ, Set kemudiannya mem0tong tubuh adindanya itu dan menyebarkan ke seluruh Mesir. Isis berjaya mendapatkan semula tubuh suaminya dan berjaya menyatukan kembali tubuhnya dengan bantuan adindanya, Nephthys. Namun, pemulihan Osiris tidak lengkap kerana bahagian alat sulitnya dimakan oleh ikan.

Akibatnya, Osiris tidak lagi dibenarkan kembali ke alam dunia dan menjadi pemerintah alam kem4tian. Tetapi sebelum baginda berangkat ke alam barzakh, mereka sempat bersama dengan Isis berubah menjadi layang-layang dan mendapat seorang cahaya mata bernama Horus. Bila baginda menginjak usia dewasa, Horus membalas d3ndam terhadap Set, merampas semula kerajaan dan mengembalikan keamanan di bumi Mesir.

Proses pemumiaan dibuat mengikut tahap kewangan keluarga si m4ti. Proses terbaik dikatakan bertaraf Osiris dan dilihat sesuai bagi individu bertaraf raja, bangsawan atau orang kaya. Seterusnya, proses pemumiaan yang berkualiti rendah dan murah dan akhir sekali, proses mumifikasi yang paling rendah kosnya. Semua nilai proses ini direkodkan oleh sejarawan Yunani, Herodotus.

Bagi keluarga yang berkemampuan melakukan proses mumifikasi tetapi memilih untuk tidak melakukannya, bersedialah dihantui oleh si m4ti. Ini kerana si m4ti akan tahu apa jenis proses mumifikasi yang dipilih waris dan akan diberi peluang oleh dewa-dewi Mesir Purba untuk membalas d3ndam sekiranya wujud ketidakadilan terhadapnya.

Selalunya, proses pemumiaan mengambil masa lama antara hari kem4tian dengan upacara pengebumian/pemakaman biasanya mengambil masa 70 hari. Tetapi dalam kes tertentu seperti kes Permaisuri Merensakh III, isteri kepada Firaun Khafre (pembina piramid kedua di Giza), baginda hanya dimakamkan 274 hari selepas kemangkatannya.

Bahan yang diperlukan untuk proses mumifikasi mengikut pemerhatian Herodotus:

Proses pemumiaan bermula dengan proses mandian selama tiga hari dalam satu struktur sementara bernama ibw. Selepas siap dibersihkan, m4yat akan dibawa ke wabet (tempat penyucian) atau per nefer (rumah kecantikan) di mana proses mumifikasi sebenar bermula. Menurut Herodotus, pengawet akan mengeluarkan otak daripada m4yat kerana otak bukan pusat logik dan identiti.

Satu cangkuk panjang dimasukkan ke dalam hidung untuk sampai ke bahagian kranium dan dipusing bagi mencairkan otak sebelum dituang ke dalam sebuah mangkuk. Kemudian, organ-organ dalaman seperti usus, buah pinggang dan paru-paru dikeluarkan kecuali jantung yang dianggap pusat logik dan identiti manusia.

Selepas itu, m4yat akan direndam dalam satu campuran natron selama 40 hari dengan setiap ruang badan diisi dengan natron dan dikeringkan dari dalam. Berdasarkan satu eksperimen pada tahun 1994, ahli kaji purba Mesir Bob Brier dan Dr Ronald Wade mendapati untuk setiap proses mumifikasi, si pengawet memerlukan 580 paun natron untuk menutup dan mengeringkan m4yat.

Pelbagai jenis minyak dan resin cair disapu pada m4yat. Ia dibuat bagi mengelak atau melewatkan gangguan serangga dan menutup bau m4yat. Proses ini dikatakan mengambil masa sehingga sebulan berdasarkan catatan sejarawan Yunani, Diodorus Sicolus selepas mengadakan lawatan ke Mesir pada abad pertama SM.

Akhir sekali, barulah m4yat dibalut dengan kain dan ia dibuat dengan penuh penghormatan, kadang-kadang mengambil masa berhari-hari. Jumlah kain yang digunakan berbeza-beza mengikut mumia yang diuruskan dan kadang-kadang pakaian lama si m4ti digunakan untuk si m4ti yang miskin. Tukang awet turut meletakkan pelbagai azimat dan kertas papirus mengandungi mantera bagi melindungi si m4ti semasa di alam barzakh.

Sekiranya si m4ti merupakan golongan elit, mumia akan ditutup dengan topeng dan diletakkan dalam keranda bersesuaian dengan statusnya. Memandangkan pengebumian/pemakaman merupakan hal ehwal awam, jika yang berkemampuan, mereka boleh saja mengupah orang berkabung profesional. Wanita-wanita ini digelar Layang-Layang Nephtys dan mereka menggalakkan orang ramai menyatakan kesedihan melalui mereka.

Bagi setiap kubur atau makam, tidak sah jika tidak ada barang yang menemani si m4ti. Ini termasuklah patung-patung shabti di mana ia boleh diaktifkan di alam barzakah menerusi bacaan mantera bagi melaksanakan apa saja tugas yang diperlukan si m4ti. Bagi pakar-pakar arkeologi, bilangan patung shabti menentukan taraf kekayaan si m4ti.

Selain patung shabti, barangan lain yang disemadikan bersama si m4ti termasuklah bir, pakaian, roti dan mumia haiwan peliharaan. Semua ini akan ada di alam sana dan dianggap berguna kepada si m4ti. Sebelum makam/kubur ditutup, seorang pendeta akan melaksanakan ritual memulihkan semula fungsi mata, telinga, hidung dan mulut si m4ti sambil memanggil nama Isis dan Nephtys.

Selalunya, individu yang bertanggungjawab menguruskan ritual ini ialah anak atau waris si m4ti sekaligus mengaitkan kembali dengan kisah Osiris dan puteranya, Horus. Selepas ritual dilaksanakan, si m4ti akan mendapat fungsi pancainderanya semula sebelum meneruskan perjalanan ke alam barzakh. Setelah itu, selepas mumia dikuburkan/dimakamkan, barulah proses pemumiaan selesai dan kehidupan kembali seperti biasa.

RUJUKAN:


Apa Ada Pada Nama! – Kapal H.V Maimuna

KELUARGA Brooke yang memerintah Sarawak lebih kurang 100 tahun sememangnya terkenal dengan barisan kapal-kapal perang mahupun mewahnya yang mendominasi dunia laut di Sarawak suatu waktu dahulu.  Selain daripada HMS Royalist, Iris dan banyak lagi ada satu kapal yang agak berbeza sedikit sejarahnya.  Jika ceritera HMS Royalist dikatakan “hilang” ketika ianya rosak dan dihantar ke Singapura untuk dibaikpulih untuk satu lagi kapal Brooke yang dikenali dengan nama H.V Maimuna pula mempunyai pengakhiran yang cukup memilukan.

Di kalangan masyarakat Melayu Sarawak misalnya kehebatan kapal Brooke yang bernama H.V Maimunah cukup popular dan dekat dihati masyarakat Sarawak sehingga ada satu seloka pantun yang menjadi penghias dunia hiburan Melayu tradisional yang dinamakan budaya “bermukun” dan “nopeng” menggunakannya sebagai satu subjek utama.  Bait-bait pantun lama ini berbunyi seperti berikut:

Siapa bilang Maimuna laju

Laju lagik kapal Meluan

Siapa bilang saya mengkudu

Lebih mengkudu kekanda tuan

Berdasarkan kepada bait-bait pantun ini walau hanya sebagai pembayang sahaja ianya berbicara mengenai kapal Maimuna yang laju namun tidak boleh menandingi satu kapal yang dinamakan S.S Meluan.  Dan kapal S.S Meluan ini jika kita menggodek sejarah dunia perkapalan di Sarawak merupakan antara kapal dagang dan penumpang di Sarawak yang popular suatu masa dahulu seperti juga kapal-kapal yang bernama M.V Tambali, M.V Rejang, M.V Rajah Mas dan banyak lagi. Itu ceritanya H.V Maimuna melalui seni pantun masyarakat Sarawak.

Dan mungkin ramai yang tidak mengetahui bahawa sebenarnya bagaimana ada satu nama kemelayuan pada satu kapal milik Brooke iaitu “Maimuna” mempunyai hubungkait dengan kerajaan Melayu yang wujud di Tanah Melayu iaitu Kerajaan Kesultanan Johor Darul Takzim (JDT) yang kita kenali sekarang.  Diceritakan hubungan baik antara Sarawak Kingdom dengan Kerajaan Johor telah lama terjalin dan kapal mewah Brooke dinamakan sedemikian rupa untuk memberi penghormatan kepada permaisuri Johor yang bernama Sultanah Maimunah ibni Ungku Abdul Majid yang mangkat pada 2 September 1909.  Dikatakan Rajah Charles Vyner Brooke, tuan rajah ketiga Sarawak Kingdom begitu akrab dengan Sultan Ibrahim ibni Almarhum Sultan Abu Bakar yang memerintah Johor selama lebih kurang 64 tahun suatu masa dahulu.

Kapal H.V Maimuna adalah satu kapal yang dibina untuk tujuan peribadi kepada Rajah CV Brooke ini dengan beratnya 316 tan dan 130 kaki dengan kapasiti “steel single crew motor” dibina oleh J. Pollock, Sons and Company Limited yang berpangkalan di Faversham, England.  Ianya siap sepenuhnya pada tahun 1925 dan majlis perasmiannya diadakan dengan penuh gilang gemilang.  Kemudian pada awal tahun 1926, H.V Maimuna telahpun menjadi “raja” di Sungai Sarawak memandangkan ianya digunakan oleh Rajah CV Brooke untuk berulang alik diantara Kuching dan Miri serta tempat-tempat yang lain di Borneo pada waktu itu. Selepas beberapa tahun digunakan sebagai kapal mewah yang dikhaskan untuk keluarga Brooke akhirnya H.V Maimuna juga turut digunakan sebagai kapal kargo antara Kuching dan kawasan persisiran yang lain.

Di ketika Perang Dunia Kedua berlangsung dan Sarawak turut mendapat tempiasnya, H.V Maimuna masih lagi digunakan untuk “berbakti” dengan Sarawak.  Ini kerana ketika saat akhir iaitu 24 jam sebelum Jepun menduduki bumi Sarawak melalui Miri sebagai destinasi pertamanya dengan kapal inilah para Sarawak Force (Sarawak Rangers, Sarawak Constubulary dan Trup Punjabi) meninggalkan bumi Miri selepas menjalankan taktik “bumi hangus” ke atas segala infrastruktur minyak dan gas di Miri.

Menurut cerita yang ditulis di dalam “Sarawak Tribune, 6 April 2017: Kampung Sri Maimunah – A Forgotten Malay Village tulisan James Alexander Ritchie” ada mencatatkan secara terperinci bagaimana sewaktu H.V Maimuna di dalam perjalanan ke Kuching telah diserang oleh pesawat tempur Jepun.  Dengan berbekalkan satu “machine-gunner” pada H.V Maimuna itulah tentera SARAFORCE bertahan dan diatas kapal ini jugalah ada beberapa orang tentera yang terkorban sebagai bunga bangsa mempertahankan Sarawak pada masa itu.

Awalnya H.V Maimuna mampu mempertahankan diri daripada serangan pesawat tempur Jepun namun kisahnya ternoktah pada penghujung Perang Dunia Kedua berlangsung.  Ini kerana H.V Maimuna dikatakan musnah terkena jatuhan bom yang bertali arus oleh tentera-tentera bersekutu.  Akhirnya H.V Maimuna tenggelam lesu di dalam muara Sungai Apong, Kuching iaitu tempat dimana ianya kelihatan kali terakhir berlabuh.  Dan kerana adanya sejarah kapal yang bernama H.V Maimuna di lokasi itulah membawa kepada kewujudan satu nama perkampungan Melayu di Kuching yang dinamakan Kampung Seri Maimunah yang turut digelar Kampung Sungai Apong sekarang.

Hanya berbicara mengenai satu kapal Brooke yang dinamakan H.V Maimuna namun jauh didalam ceriteranya mampu menggodek sejarah perjuangan tentera Sarawak dulu-dulu mempertahankan Sarawak serta hubungan diplomatik lama antara Sarawak dan kerajaan Melayu di bumi Tanah Melayu.  Apa ada pada nama!

-HB-

#KamekSayangSarawakBah

Rujukan:


Ukiran ‘Pisang’ Di Tembok Besar Rom – Hadrian

Menurut rekod yang
dimiliki setakat ini, hasil seni yang melibatkan gambar ‘topi Smurf’ ini telah
pun mula dihasilkan oleh manusia sejak 28 000 tahun dahulu (berdasarkan
penemuan Hohle phallus). Namun, Tembok Hadrian (Hadrian’s Wall)
yang dibina oleh Rom pada abad ke-2M di England ini menghadirkan cerita yang
agak berbeza dan boleh membuatkan kita tersengih seketika kerana tapak tembok
berkenaan hampir dipenuhi dengan ukiran sebegitu.

Tembok Hadrian yang berlokasi di Hutan Gelt, Cumbria, England ini dibina pada kurun ke-2 Masehi dengan tujuan sebagai tembok pertahanan daripada gempuran puak-puak gasar yang memusuhi Rom. Dari semasa ke semasa terutama pada awal abad ke-3M, tembok ini perlu menjalani kerja-kerja pembaikpulihan.

Namun seperti kita manusia moden (sebelum kewujudan telefon pintar) yang menconteng pelbagai graffiti seperti nombor telefon entah siapa-siapa pada dinding tandas dan kerusi bas akibat kebosanan dan mahu menghabiskan masa, ternyata hal yang sama turut berlaku kepada tentera-tentera Rom yang terlibat dalam kerja-kerja pembaikpulihan ini.

Lebih menarik,
memetik penulisan Claire Reid dari laman LadBible.com; “Bayangkan betapa
gilanya hal ini. Anda membuat lukisan seperti ini dan 2000 tahun kemudian,
sepasukan ahli arkeologi bertungkus-lumus mengerah segala usaha demi merakamkan
lukisan tersebut untuk kemudiannya dipertontonkan kepada orang awam.”

Merincikan
jerih-perih yang perlu dilalui oleh ahli-ahli arkeologi dari Universiti
Newscastle ini, mereka terpaksa menghubungi pakar pendaki gunung untuk membantu
meraih akses ke tapak berkenaan. Ekspedisi ini melibatkan penggunaan tali dan
takal untuk turun sedalam 30 kaki (9 meter) sebelum dapat tiba ke kuari yang
dimaksudkan. Tambahan lagi, projek arkeologi ini turut menerima saluran dana
daripada sebuah agensi kerajaan, iaitu Historic England.

Walau
bagaimanapun, kesemua ini agak munasabah dan berbaloi jika dibandingkan dengan
signifikasi yang dimiliki oleh tapak arkeologi tersebut. Selain menemukan
graffiti burung-burung yang menggelikan hati itu, para arkeologis turut
menjumpai pelbagai inskripsi dan ukiran lain yang dapat menggambarkan pelbagai
perkara yang berlaku pada awal abad ke-3M – atau tepatnya, tahun 207 Masehi.

Dicatatkan bahawa
tapak ini merupakan salah satu kuari milik Rom yang terdapat di England yang
memiliki ukiran-ukiran sebegini. Segala maklumat yang terkandung di dalamnya
melibatkan nama beberapa figura penting, termasuklah pangkat dan unit tentera
yang disandang oleh mereka.

“Inskripsi-inskripsi
yang terdapat di Hutan Gelt ini (merujuk kepada kuari berkenaan) merupakan
penemuan yang paling penting di (sepanjang) Tembok Hadrian,” ujar pegawai nazir
dari Historic England bernama Mike Collins. Tambahnya lagi, tapak ini membekalkan
maklumat tentang struktur organisasi bagi sebuah projek sebesar pembaikpulihan
Tembok Hadrian, di samping memiliki nilai sentimental tinggalan para tentera
yang terlibat seperti wujudnya karikatur pegawai atasan dan graffiti penis yang
dianggap sebagai simbol tuah pada masa itu.

Salah satu
inskripsi yang dikongsikan oleh kesemua media yang membuat liputan berkenaan
penemuan ini adalah petikan yang berbunyi “APRO ET MAXIMO CONSVLIBVS OFICINA
MERCATI”. Inskripsi ini menyebutkan dua orang nama pegawai yang
dipertanggungjawabkan menyelia kerja-kerja pembinaan yang dijalankan pada tahun
207M itu, iaitu Aper dan Maximus.

Tapak tinggalan
ini sebenarnya telah pun ditemukan buat kali pertama pada abad ke-18M. Namun,
akses ke kuari tersebut tertutup pada 1980an akibat runtuhan yang berlaku pada
waktu itu. Hampir 40 tahun kemudian, usaha memasuki kuari yang menjadi
sebahagian dari Tembok Hadrian ini diteruskan terutama kerana para penyelidik
meyakini bahawa tidak lama lagi, ukiran-ukiran yang ada bakal terhapus buat
selama-lamanya.

“Inskripsi-inskripsi
ini sangat terdedah kepada ancaman kehapusan secara bertahap namun pasti,” ujar
Ian Haynes yang merupakan seorang profesor arkeologi di Universiti Newcastle.
Menurutnya, tapak ini mengalami kehakisan pada tahun-tahun kebelakangan ini
sekaligus mendorong kepada usaha perekodan secara giat. “Sekarang ini merupakan
peluang terbaik untuk merakamkan keadaan mereka (tapak ini) dengan menggunakan
teknologi moden yang terbaik supaya ianya dapat terus dikaji di masa akand
atang.”

Oleh kerana itu,
wajarlah para sejarahwan dan arkeologis ini bertungkus-lumus turun ke kedalaman
sejauh 9 meter dengan menggunakan tali bagi menjalankan imbasan laser pada
ukiran-ukiran berkenaan, yang antaranya melibatkan ukiran ‘burung jantan’ itu.
Imbasan-imbasan itu kemudiannya diproses oleh komputer untuk mendapatkan bentuk
digitalnya – model tiga-dimensi bagi tujuan kajian lanjut kelak.

RUJUKAN

Claire Reid. (2
Mac 2019). Archaeologists Find 1800-Year-Old Wall Carving Of A Penis. Lad
Bible.
http://www.ladbible.com/news/interesting-archaeologists-find-1800-year-old-wall-carving-of-a-penis-20190302

Jasper Hamill. (27
Februari 2019), Rude Roman graffiti including an image of a huge penis
discovered in Cumbria. Metro.co.uk.
https://metro.co.uk/2019/02/27/roman-graffiti-discovered-cumbria-shows-ancient-conquerors-liked-draw-big-penises-8761591/

J.D. Simkins. (28
Februari 2019). 1800-year-old Roman penis carvings discovered near Hadrian’s
Wall – some things never change. Military Times.
https://www.militarytimes.com/off-duty/military-culture/2019/02/28/1800-year-old-roman-penis-carvings-discovered-near-hadrians-wall-some-things-never-change/

Marco Margaritoff.
(1 Mac 2019). 1800-Year-Old Penis Carving Found Etched Into Hadrian’s Wall in
England. All That Interesting.
https://allthatsinteresting.com/hadrians-wall-penis-carving


Pemberontakan Yahudi Dan Penubuhan Negara Yahudi Hasmonean

Semasa Rom menjadi kuasa dunia dan menewaskan Yunani dalam Perang Makaduniah, kuasa Dinasti Seleucid merosot. Setelah tewas dalam Pertempuran Magnesia pada tahun 190 SM, Antiochus III terpaksa menandatangani perjanjian damai yang dipanggil sebagai perjanjian Apamea dan kehilangan seluruh Anatolia. Seleucid hanya menguasai wilayah Syria sahaja. Setelah kemangkatan Antiochus III, Seleucus IV melantik Heliodorus sebagai wakil Seleucid untuk mengumpulkan kekayaan dari Jerusalem dan Heliodorus mengaut semua sekali termasuklah relik-relik suci yang menyebabkan orang-orang yahudi marah, tetapi tidak dapat berbuat apa-apa tindakan di atas kebiadapan Heliodorus.

Namun, selepas Seleucus IV dibunuh oleh Heliodorus, Heliodorus mengangkat dirinya menjadi Raja Syria (Seleucid). Pemerintahannya tidak lama kerana berjaya dirampas semula oleh Antiochus IV Epiphanes. Antiochus IV ini mahu mengembalikan kegemilangan nenek moyang mereka, tetapi tidak boleh menyerang Anatolia yang dikuasai oleh Kerajaan Pergamum yang membantu mereka mendapatkan semula takhta Greek Syria. Dinasti Ptolemy di Mesir pula mengarahkan Antiochus IV untuk menyerahkan kembali Ceole-Syria kepada mereka. Keadaan ini menyebabkan Antiochus IV memerangi Mesir dan menakluk seluruh Mesir, namun merajakan semula Ptolemy semula sebagai Raja Boneka mereka.

Tidak lama selepas peristiwa itu, Antiochus IV kembali menyerang Mesir. Dalam perjalanan ke Mesir, Antiochus IV singgah di Jerusalem dan melantik Menelaus sebagai Paderi Agung Yahudi yang baharu, dengan pengaruh agama Hellen yang jelas menyimpang dari ajaran Taurat. Orang Yahudi dipaksa untuk mengakui Zeus sebagai Tuhan Maha Agung mereka dan patung Zeus dibina di atas Bukit Al-Aqsa. Usaha baginda memerangi Mesir terhalang kerana Rom tidak membenarkan negara-negara berhampirannya berperang sesama sendiri. Antiochus IV kembali semula ke Syria. Sementara itu, khabar angin mengatakan bahawa Antiochus IV telah terbunuh di Mesir menyebabkan orang Yahudi bangkit menyerang Jerusalem dan menghalau keluar Menelaus dari Jerusalem. Sejurus tiba di Jerusalem, Antiochus IV telah membantu Menelaus di Jerusalem dan menghukum bunuh ramai orang yahudi. Keadaan ini menyebabkan Orang Yahudi bangkit menentang pengaruh Hellenistik dan Pagan dalam agama samawi mereka. Pemberontakan ini dikenali sebagai Pemberontakan Maccabean.

Belum reda hal di Jerusalem, Parthia pula menyerang Timur Syria dan memaksa Antiochus IV bersama bala tenteranya berarak ke perbatasan Seleucid untuk berperang dengan Parthia. Urusan di Palestin pula diserahkan kepada seorang jeneralnya. Antiochus IV terbunuh dalam perang dengan Parthia menyebabkan Empayar Seleucid menjadi tidak stabil serta pemberontakan Maccabean berjaya dimenangi oleh pemberontak Yahudi.

Mereka menubuhkan Kerajaan Hasmonean, kerajaan orang Yahudi kedua selepas kekalahan mereka kepada Kerajaan Babylon. Walaubagaimanapun, Hasmonean lebih kepada penguasaan Semi-Autonomi sahaja terhadap Empayar Seleucid, menunjukkan mereka bukanlah sebuah negara merdeka. Selepas pemberontakan Maccabeen pertama di bawah pimpinan Judah Maccabee, wilayah Palestin kekal di bawah hegemoni Seleucid dengan peperangan demi peperangan yang terpaksa dihadapi oleh orang Yahudi di Jerusalem dengan pertukaran Paderi Agung mereka mengikut kehendak Seleucid.

Perang saudara yang berlaku dan ketidakstabilan  Empayar Seleucid menyebabkan Orang Yahudi berjaya membina kerajaan yang merdeka. Selepas kematian Jonathan, Paderi Agung merangkap Ketua Yahudi (Hellenistik) di Jerusalem kerana perang saudara di antara Alexander Balas dengan General Diodotus Tryphon, Simon Maccabee dilantik menjadi Ketua dan Paderi Agung Yahudi serta-merta demi menghadapi kemaraan tentera Diodotus. Simon Maccabee berjaya menjadikan Hasmonean sebagai sebuah Negara Semi-Autonomi dalam Empayar Seleucid bermula dari Tahuun 141 SM sehinggalah dia dibunuh 6 tahun kemudian. Sebagai kesinambungan daripada perjuangan Simon Maccabee, anak ketiganya, John Hycranus pula menjadi Raja Hasmonean. Kerajaan Yahudi tersebut kekal aman selepas baginda menerima budaya Hellenistik dalam pentadbiran Hasmonean dan mengakui diri sebagai Gabenor di Jerusalem serta membayar ufti kepada Seleucid.

Setelah 2 dekad berlalu dengan aman, Kuasa Seleucid merosot teruk dengan kekalahan Seleucid kepada Parthia dan melenyapkan pengaruh Seleucid di Timur Sungai Furat. Emperor Antiochus VII mangkat dalam peperangan tersebut menyebabkan berlakunya perebutan kuasa di antara Antiochus VIII dan Antiochus IX. Keadaan ini memberi peluang kepada Hycranus untuk memberontak terhadap Seleucid, dan menubuhkan Kerajaan Hasmonean yang merdeka pada tahun 110 SM. Selepas mengisytiharkan kerajaannya sebagai sebuah kerajaan yang merdeka,  John Hycranus dengan bala tenteranya menakluk seluruh Palestin dan Transjordan.

Selepas kemangkatan Hycranus, isterinya mendapat hak sebagai pemerintah dan anaknya menjadi Paderi Agung. Namun, anaknya, Aristobulus memenjarakan ibunya sendiri dan abang-abangnya, lalu memerintah selama setahun sebelum kematian mengejut pada tahun 106 SM. Abangnya, Alexander Janneus dibebaskan dan mengambil takhta Hasmonean. Pada tahun 93 SM, Tentera Arab Nabatea berjaya mengalahkan Alexander Janneus dan memiliki semua wilayah di Transjordan.

Seleucid yang bimbang dengan kebangkitan Nabatea di Jordan pergi memerangi mereka pada tahun 87 SM di Gadara, namun Antiochus XII dan Alexander Janneus terbunuh dalam peperangan tersebut. Kekalahan Seleucid dan Hasmonean ini mengukuhkan kedudukan Arab Nabatea di Transjordan, Negev dan Gaza. Perang Nabatea ini sebenarnya adalah perang balas terhadap kekejaman Janneus menakluk Gaza dan membunuh semua orang yang ada di dalamnya serta kejadian tersebut telah menggugat jalur perdagangan Nabatea ke utara kerajaan mereka.

Selepas kemangkatan Alexander Janneus dan Antiochus XII, permaisuri Alexander Salome menaiki takhta sebagai Ratu Regnal kepada Hycranus II. Selepas kemangkatannya, berlaku perang saudara antara Hycranus II dengan adiknya Aristobulus II. Aristobulus II menang dan menaiki takhta Hasmonean. Keadaan ini memberi peluang kepada Antipater, Gabenor Hasmonean di Edom (Berbangsa Edom dan isterinya Arab) untuk meyakinkan Hycranus II bagi memohon pertolongan Aretas, Raja Arab Nabatea dalam perang saudara.

Sebagai ganjarannya,  Hycranus II menjanjikan wilayah-wilayah Arab kepada Aretas. Berlakulah perang saudara antara Hycranus II dengan Aristobulus II untuk merebut takhta Hasmonean yang ditakluki oleh adiknya itu dengan menggunakan bantuan daripada tentera Arab. Belum pun reda hal ini, Emperor Pompei Yang Agung dari Kerajaan Rom bertindak menakluk Seleucid dan menjadikan Judea sebagai Negara Lindungan Rom dengan melantik Marcus Aemilius Scaurus sebagai penguasa Seleucid Syria. Aristobulus II dan Hycranus II, masing-masing mengantar wakil kepada Scaurus untuk membantu mereka.

Oleh sebab Aristobulus memberikan lebih hadiah, beliau memihak kepada Aristobulus II dan menyuruh Aretas mengundurkan tenteranya. Semasa 50,000 tentera Aretas itu mengundurkan diri, tentera Yahudi menyerang dan mengakibatkan ramai bangsa Arab Nabatea terkorban. Setelah itu, Pompei melawat Syria pada tahun 63 SM. Baginda lebih menggemari Hycranus II sebagai penguasa Kerajaan Judah serta menangkap Aristobulus dan anakandanya Antigonus II.

Walaubagaimanapun, baginda melantik Hycranus II sebagai Paderi Agung bangsa Yahudi (Ethnarch) sahaja dan melantik Antipater, bekas gabenor berbangsa Edom kepada Hycranus II sebagai Gabenor. Antigonus II berjaya melarikan diri pada tahun 57 SM dan kembali ke Judah. Sepuluh tahun kemudian, Antigonus II berjumpa dengan Julius Caesar yang melawat Syria ketika itu untuk menaikkannya sebagai raja Hasmonean kerana Hycranus II hanyalah raja boneka kepada Antipater. Antigonus II tidak berjaya meyakinkan Caesar untuk membantunya, lalu dia menyerang kota suci pada tahun 42 SM, tetapi tewas kepada Herod I.

Pada Tahun 40 SM, empayar Parthia berjaya menawan Wilayah Syria dan Palestin. Parthia melantik Antigonus II sebagai Raja dan Paderi Agung di Judah. Herod berjaya melarikan diri ke Rom, di mana Herod dilantik menjadi Raja Judah oleh Marc Anthony, Senat Rom yang menjadi pemerintah autoratik di Rom. Pada tahun 39 SM, Herod memulakan kempennya menakluki Jerusalem dari tangan Antigonus II namun tidak berjaya menembusi kekebalan tembok kota Jerusalem. Setahun kemudian, Herod menyerang wilayah-wilayah Judah dalam Palestin dan tentera Rom yang diketuai oleh Marc Anthony berjaya menghalau keluar Parthia dari Syria serta berjaya menewaskan Kota Jerusalem. Antigonus II ditangkap dan dibunuh di Antioch. Kematiannya mengakhiri jurai keturunan Hasmonean dan Dinasti Herod pula yang berkuasa di Judah.

Sejarah yang berlaku di Bait Suci ini jelas menunjukkan Hasmonean tidak pernah aman daripada pertumpahan darah. Orang-orang Yahudi sering berperang sesama sendiri dan tidak menghormati Jerusalem sebagai kota suci mereka. Rakyat kerajaan ini menjadi liar dan suka berperang. Jawatan ketua negara dan ketua agama sering menjadi perebutan kerana kekayaan dan status jawatan tersebut kepada bangsa Yahudi. Perang saudara dan campurtangan Rom juga membawa kepada kemusnahan Kerajaan Hasmonean dan kebangkitan Kerajaan Herod yang menjadi Kerajaan Taklukan Rom.

Kebangkitan Hasmonean ini sering menjadi inspirasi kepada kebangkitan Nasionalisme Yahudi atau Zionis kerana mereka berjaya menjadi Kerajaan Yang Merdeka walaupun hanya beberapa puluh tahun sahaja kemerdekaan tersebut. Namun, legasi Hasmonean telah terputus secara menyeluruh selepas kebangkitan kerajaan Herod dan tuntutan Hasmonean terhadap Palestin juga tidak lagi sah dari segi sejarah setelah Herod dijadikan Raja Agung di Judea oleh Mark Antony, Jeneral Rom yang sangat terkenal dan berpengaruh. Kisah Kerajaan Herod juga sangat menyedihkan kerana berlaku beberapa peristiwa yang melibatkan pembunuhan beberapa orang Nabi dan Rasul yang diutuskan oleh Allah s.w.t untuk menyeru kembali umat Yahudi kembali ke jalan yang benar.

Rujukan:

1) Norris, S. T. (2015, November 29). PROVINCIA SYRIA PALAESTINA – THE FORMATION OF TODAY’S MIDDLE EAST. Retrieved 17 October 2018 from http://www.romeacrosseurope.com/?p=3525#sthash.UHMGwh9I.dpbs

2) Haas, J. D. (1934). History Of Palestine – The Last Two Thousand Years. London: Macmillan.

3) Simonin, A. (2011, April 28). Seleucid Empire. Retrieved 17 October 2018 from https://www.ancient.eu/Seleucid_Empire/

4) Josephus, F. (2016). Antiquities of The Jew. (W. Whiston, Trans.). Retrieved 17 October 2018 from Project Gutenberg eBook database.


Fosil Manusia Prasejarah Yang Membetulkan Fakta Sains Manusia Keluar Dari Afrika

Sains bukan kebenaran. Sebaliknya sains adalah wadah ke arah kebenaran. Perbezaan antara sains dan akidah adalah asal-usulnya. Akidah muncul daripada wahyu; sains pula timbul daripada pendapat berasaskan sesuatu yang boleh dilihat, dibincang dan didebat.

Bermakna pendapat sains boleh disangkal dengan fakta lebih tepat. Setiap hari, ada saja fakta sains dibetulkan. Dan sejak tahun 2017, perbincangan panas tentang manusia prasejarah telah membetulkan satu demi satu fakta tentang antropologi (kajian manusia).

Untuk faham proses pembetulan ini, kena tengok balik fakta paling awal tentang manusia prasejarah. Lama juga saintis berpegang yang manusia moden mula timbul daripada Benua Afrika sekitar 200,000 tahun lalu. Kemudian mereka keluar daripada Afrika sekitar 60,000 tahun dahulu.

Itu yang dipegang dari dulu lagi. Akan tetapi, penemuan terkini mendapati fakta ini tidak betul. Pertama sekali, saintis menemui bukti sangat banyak tentang aktiviti manusia di Jebel Irhoud, Morocco.

Teliti punya teliti, mereka di Jebel Irhoud hidup sekitar 300,000+ tahun lalu (Hublin, et al., 2017). Kemudian saintis jumpa rangka yang lebih tua di Herto dan Omo Kibish.

Tiga tempat ini membawa kesimpulan mudah: manusia prasejarah hidup jauh lebih lama. Jadi kerja senang, mulakan saja sekitar 300,000 tahun dulu… dan keluar dari Afrika 60,000 tahun dahulu.

Masalahnya, bab keluar daripada Afrika pun tidak betul. Saintis menemui tulang rahang manusia dalam Gua Misliya yang terletak di Israel (Callaway, 2018).

Tiga jenis kiraan radiokarbon membuktikan manusia prasejarah ini hidup sekitar 177,000 hingga 194,000 tahun dahulu. Terlalu jauh daripada naratif 60,000 tahun.

Ini membuatkan Misliya-1 fosil manusia paling tua di luar benua Afrika. Walau bagaimanapun, fosil Misliya-1 ini didapati sangat sama dengan fosil Herto, Omo Kibish dan Jebel Irhoud… meskipun dengan jurang ratusan ribu tahun (The Associated Press, 2018).

Mula dengan fosil Misliya-1 dulu. Pakar arkeologi menemui beberapa alat yang dibuat dengan menggunakan gaya Levallois.

Mungkin terminologi ini agak tinggi dari segi bahasa. Tengok gambar di bawah dulu:

Ada gambar kecil di bahagian bawah kiri. Kaitkan dengan gambar utama. Kalian akan faham yang mata lembiηg di sebelah kanan diukir keluar (menggunakan kaedah Levallois) daripada bongkah di sebelah kiri. Caranya agak rumit. Tetapi lagi senang kalau faham takat situ.

Kaedah Levallois perlu dipelajari secara praktikal. Inilah sebab saintis terpegun – perbezaan masa terlalu panjang; teknologi masih sama. Apa ertinya?

Migrasi Yang Gagal

Bukan senang untuk melepaskan naratif 60,000 tahun. Terlalu banyak kajian telah membanting ilmu pada landasan ini… semata-mata untuk dibuktikan tidak tepat.

Saintis sekarang ini sedang bergelut untuk mengenal pasti erti di sebalik penemuan lebih tua ini: 1) apa sebab manusia prasejarah ini bermigrasi keluar daripada Afrika dan 2) ke mana hala tuju mereka? Misi galian arkeologi di China membuktikan satu migrasi jarak jauh daripada Afrika ke Daoxian (Callaway, 2015). Fosil manusia moden di Daoxian didapati berusia 100,000+ tahun.

Memang terlalu banyak bukti yang membetulkan semula dapatan sains hari ini. Cuma yang betul-betul menimbulkan persoalan adalah Misliya-1. Saintis mencadangkan teori yang berkaitan dengan cuaca bermusim pada Ketika itu.

Musim hujan barangkali menggalakkan manusia prasejarah bermigrasi ke Timur Tengah. Sesudahnya, padang pasir Timur Tengah terbentang terlalu luas dengan suhu begitu tinggi tanpa sebarang air… sekali gus mengembalikan mereka balik ke Afrika.

Israel dalam konteks ini berada dalam rantau yang sebenarnya bersebelahan saja dengan Afrika. Jadi tidak pelik manusia prasejarah di Gua Misliya terdiri daripada golongan yang gagal dalam usaha berhijrah jauh.

RUJUKAN:

Callaway, E. (2015, Oktober 14). Teeth from China reveal early human trek out of Africa. Nature.

The Associated Press. (2018, Januari 25). Oldest modern human fossil outside Africa found in Israeli cave. CBC.

Hublin, J., et al. (2017). New fossils from Jebel Irhoud, Morocco and the pan-African origin of Homo sapiens. Nature. 546: 289-292.


Zubir Said Dan Majulah Singapura

Mari kita rakyat Singapura
Sama-sama menuju bahagia
Cita-cita kita yang mulia
Berjaya Singapura…..

Bait-bait di atas merupakan sebahagian daripada lagu kebangsaan Singapura. Sebahagian besar rakyat Singapura mungkin mengetahui siapakah pencipta lagu tersebut. Namun, bagi masyarakat Malaysia, mungkin nama beliau jarang didengari walaupun beliau merupakan antara figura terpenting di rantau nusantara ini.

Insan di sebalik penciptaan lagu Singapura ini tidak lain dan tidak bukan ialah Zubir Said. Dilahirkan di Fort De Kock (Bukit Tinggi, Sumatera kini) pada 22 Julai 1928. Bapanya merupakan seorang konduktor kereta api yang juga merupakan seorang ketua kampung. Ibunya pula meninggal dunia ketika umur beliau berusia tujuh tahun.

Minat Zubir Said terhadap muzik sejak beliau di bangku sekolah lagi. Bakat Pak Zubir mula dikesan oleh guru sekolah beliau ketika beliau menuntut di sekolah rendah. Gurunya itu mengajar Pak Zubir bermain muzik dengan menggunakan melalui sistem solmisasi. Sistem solmisasi ialah sistem dimana suku kata berbeza ke setiap not di dalam skala muzik. Ketika waktu senggang, Pak Zubir juga sering bermain alat muzik yang diukir oleh beliau sendiri seperti seruling. Di alam sekolah menengah, Pak Zubir juga serin bermain gitar bersama kumpulan muzik beliau sendiri.

Disebabkan oleh faktor kewangan keluarga, setelah mengakhiri alam persekolahannya, Pak Zubir melakukan pelbagai kerja untuk menampung kehidupan beliau. Beliau mula bekerja sebagai buruh di sebuah kilang. Kemudiannya, beliau bekerja sebagai penaip penterjemah. Semasa bekerja sebagai penaip penterjemah, Pak Zubir menyertai sebuah kumpulan keroncong dan mula belajar bermain biola melalui kawannya.

Suatu hari, selepas Pak Zubir menyelamatkan kebakaran di tempat kerjanya, seorang pegawai Belanda telah mengatakan kepada beliau bahawa masa depannya lebih cerah di dalam arena muzik. Pak Zubir kemudiannya meletakkan jawatan beliau sebagai penaip penterjemah lalu menumpukan perhatian beliau kepada kumpulan keronchonnya.

Kumpulan Keronchong beliau telah membuat persembahan di dari satu kampung ke satu kampung yang lain sehingga menyebabkan kumpulannya itu terkenal di Sumatera. Kumpulan Keronchong beliau itu juga sering mengadakan persembahan di majlis-majlis keramaian seperti majlis perkahwinan dan sebagainya.

Namun, minat Pak Zubir itu ditentang oleh bapanya. Bapanya lebih gemar jika Pak Zubir menjadi pegawai kerajaan Belanda berbanding bermain muzik. Ini kerana pada masa itu, muzik dikatakan membawa pengaruh yang buruk terhadap masyarakat. Oleh kerana Pak Zubir kecewa terhadap pendirian bapanya itu, Pak Zubir nekad untuk berhijrah ke Singapura bagi mengembangkan kariernya.

Pada 1928, Pak Zubir ke Singapura dengan manaiki kapal kargo tanpa pengetahuan bapanya. Setibanya di sana, Pak Zubir bekerja sebagai pemain violin di dalam sebuah kumpulan bangsawan yang diberi nama City Opera. Mereka sering mengadakan persembahan di Happy Valley, Tanjong Pagar. Semasa di dalam kumpulan tersebut, Pak Zubir mula belajar cara-cara untuk menulis dan membaca not-not lagu. Pada 1936, His Master Voice telah melantik Pak Zubir untuk menjadi penyelia rakaman di syarikat rakaman tersebut. Beliau juga turut ditugaskan untuk mencari bakat-bakat baru sepanjang beliau bekerja di sana.

Apabila perang meletus, Pak Zubir membawa keluarganya lari ke Sumatera . Pak Zubir sering mengadakan persembahan untuk mengiburkan askar-askar Jepun.  Sekembalinya beliau ke Singapura pada 1947, Pak Zubir bekerja sebagai jurugambar bebas di Utusan Melayu selama dua tahun. Beliau kemudiannya bekerja sebagai komposer lagu di Malay Film Productions, Jalan Ampas. Chinta ialah filem pertama yang menggunakan lagu beliau dan filem tersebut mendapat kutipan box office. Setahun kemudian, beliau berpindah ke Cathay Keris kerana diundang oleh syarikat tersebut yang kebetulan sedang mencari penggubah lagu.

Sepanjang 14 tahun beliau bekerja di Cathay-Keris, beliau telah menghasilkan banyak lagu-lagu latar dalam filem filem keluaran studio tersebut seperti Hilang Gelap Timbullah Terang, Dang Anom, Chuchu Dato Merah dsb. Antara kejayaan paling bermakna buat beliau sepanjang berkecimpung dalam perfileman melayu klasik ialah apabila karya beliau di dalam Dang Anom telah dinobatkan sebagai “Best Folk Song” di Pesta Filem Asia ke 9 di Seoul. Ini merupakan titik tertinggi kejayaan beliau sejak beliau memulakan karier sebagai penggubah lagu sejak 1939 dengan lagu “Bunga Telur Nasi Minyak”. Pada 1964, beliau bersara daripada industri muzik. Selepas persaraanya, Pak Zubir juga sering mengadakan ceramah di universiti-universiti tempatan.

Pada 1958, Timbalan Datuk Bandar Majlis Bandaraya Singapura, Ong Pan Boon telah mengusulkan kepada beliau untuk mencipta sebuah lagu bagi majlis rasmi di Victoria Theater yang diberi judul Majulah Singapura. Setelah Singpura mula berkerajaan sendiri pada 1959, lagu tersebut telah dicadangkan untuk dijadikan sebagai lagu kebangsaan. Setelah pemisahan Singapura daripada Malaysia pada 1965, lagu tersebut telah dijadikan sebagai lagu kebangsaan. Semasa pelancaran lagu tersebut pada 1958, Bapa Pak Zubir, Muhammad Said Sanang telah dibawa khas bagi menyaksikan peristiwa bersejarah tersebut. Dengan perasaan hiba dan gembira, Pak Zubir telah didakap oleh bapanya lalu mengucapkan tahniah kepada anaknya itu.

Pada tanggal 16 November 1987, Pak Zubir telah meninggal dunia di dalam tidur di rumahnya, Joo Chiat Road. Sesungguhnya lagu kebangsaan Singapura itu sungguh ikonik kerana ianya lahir daripada hati dan ilham Pak Zubir sendiri dan bukannya menyadur daripada mana-mana lagu. Kata Pak Zubir  “Lagu Majulah Singapura bukanlah lagu filem atau romantik. Sebaliknya ia merupakan lagu istimewa. Kerana itulah ianya ditulis dengan bahasa yang ringkas, mudah untuk dinyanyikan dan difahami oleh segenap masyarakat” Sepanjang hidup beliau, Pak Zubir telah dianugerahkan pelbagai anugerah bagi menghargai sumbangan beliau. Pada 2009, sebuah jalan diberi nama Zubir Said Drive yang terletak berhampiran Bangunan Cathay bagi mengingati sumbangan beliau.

Sumber-Sumber:


Asal Usul Nama Laut Melayu Untuk Laut China Selatan

Kalau rajin korek buku dan peta lama, memang boleh jumpa “Malayan Sea”. Sama macam boleh jumpa “Malaysia” dalam buku/peta sebelum 1900.

Ini buku 1816.

Nama laut dulu tak seragam, dan sempadan laut tak jelas akibat teknik pemetaan yang belum canggih.

Macam Orang Arab zaman dulu panggil laut belah Asia Tenggara sebagai “Laut Champa” atau Baḥr al-Ṣanfī (بحر الصنف). Bahasa Arab tak ada “ch” dan “p” maka jadi “ṣ” dan “f”.

Champa tu sebuah kerajaan Hindu di tengah dan selatan Vietnam yang wujud dari tahun 192 hingga 1471. Dari segi etnolinguistik, mereka tergolong dalam rumpun Austronesia (yang kadang dikenali sebagai rumpun Melayu).

“Melayu” ada definisi luas (rumpun) dan sempit (etnik).

Disebabkan orang Arab berdagang dengan orang Champa, diorang pun panggil kawasan perairan yang berhampiran sebagai Laut Champa.

Samada orang Champa sendiri panggil tu Laut Champa, masih belum diketahui lagi.

Dan disebabkan Champa berkait rapat dengan Melayu, ada juga rekod Arab tulis Laut Melayu.

Even orang Eropah yang mula menjejaki Asia Tenggara pada abad ke-16 pun pakai istilah Laut Melayu/Malayu.

Tapi tak ada definisi seragam di manakah “Laut Melayu”. Ia lebih kepada istilah umum bagi kawasan perairan yang dikuasai oleh bangsa pelaut rumpun Melayu/Austronesia dari Madagascar ke Samoa, termasuk Melayu, Orang Laut, Iranun, Bugis, Sulu.

James Richardson Logan (orang yang mempopularkan nama Indonesia) pun pernah pakai istilah “Indo-Malayan Sea” dalam tulisan bertahun 1850 ni.

Selepas penciptaan istilah Austronesia, baru istilah Melayu kurang dipakai.

Dalangnya orang Portugis. Nak senang punya pasal.

Orang China sendiri pun tak pakai nama “Laut China”. Sebaliknya “Laut Selatan” (Nan Hai) sahaja. Nama China/Zhongguo tidak biasa digunakan sebelum penubuhan Republik China pada tahun 1912.

Tapi tak ada sempadan jelas di manakah Laut China, Laut Melayu. Dalam peta John William Norie tahun 1821 yang memberangsangkan ramai nasionalis ni, walaupun dia pakai Malayan Sea untuk kawasan antara Malaya dan Borneo, atas tu dia letak China Sea juga.

Sehinggalah penubuhan International Hydographic Organization (IHO) pada tahun 1921, baru nama-nama dan sempadan laut diseragamkan.

Dalam peta yang diterbitkan oleh IHO pada 1928, seluruh kawasan no. 45 dinamakan South China Sea. Tiada lagi China Sea atau Malayan Sea.

Boleh saja kita nak mohon IHO namakan semula sebahagian LCS tu sebagai Laut Melayu. Tapi sejak 1986, Indonesia pun berusaha nak namakan perairan antara Malaya dan Borneo tu sebagai Laut Natuna. Dan asas diorang tu macam lagi kuat lah.

Ada juga nasionalis mencadangkan penamaan semula LCS sebagai “Laut Melayu Utara” bagi counter China.

Itu dah lari fokus dah. Malaysia tak pernah claim seluruh kawasan LCS. Dan nama tak beri impak dalam undang-undang laut antarabangsa.

Fokus Malaysia pada masa ini adalah mempertahankan 12 batu nautika (nm) “terriotrial sea” dan 200nm “exclusive economic zone” dan 350nm “continental shelf” berdasarkan UNCLOS, yang sedang diceroboh oleh China dan bakal diceroboh oleh Vietnam & Filipina yang masing2 over-claim.

Panggil lah Laut Melayu ke, Laut China ke, Laut Chola ke, hak setiap negara tetap terbatas kepada 200 nm.

Kawasan LCS yang bukan hak siapa-siapa akan jadi perairan antarabangsa.

Ini prinsip yang kita pegang.


Bagaimana Jepun Membina Empayarnya

Apabila Tentera Kwantung Jepun melancarkan serangan ke atas Manchuria pada 18 September 1931, ia bukan saja peluang kepada pihak tentera untuk mengukuhkan kedudukan mereka dalam negara Matahari Terbit itu. Tetapi ia juga membuka pintu kepada Perang Dunia Kedua (WWII) melalui insiden Pearl Harbor dan akhirnya, kekalahan memalukan negara tersebut dalam kancah perang itu.

Selepas berita serangan diketahui masyarakat dunia, Liga Negara-Negara (League of Nations) menubuhkan satu suruhanjaya diketuai Earl Kedua dari Lytton, Victor Bulwer-Lytton untuk menyiasat krisis di Manchuria. Ironinya, penubuhan suruhanjaya ini dicadangkan oleh pihak Jepun sendiri. Selepas suruhanjaya mendapati serangan Jepun itu bukanlah mempertahankan diri seperti didakwa mereka, Jepun menarik diri dari organisasi tersebut dan mengukuhkan lagi kedudukan mereka di Manchuria. Manchuria dinamakan semula sebagai Manchukuo di mana ketua negaranya ialah bekas Maharaja Dinasti Qing, Pu Yi.

Beberapa tahun selepas itu, China dan Jepun sekali lagi terlibat dalam satu pertempuran kecil di Jambatan Marco Polo berhampiran Beijing. Ini menyebabkan kedua-duanya mengisytiharkan perang antara satu sama lain sekaligus menyaksikan Perang China-Jepun Kedua dan merupakan teater perang paling lama dalam WWII. Insiden itu juga mendorong pihak tentera mengadakan doktrin orde dunia baru dan slogan Kawasan Kemakmuran Bersama Asia Timur Raya. Slogan ini menjadi tema mereka semasa melancarkan proses perluasan wilayah jajahan mereka antara tahun 1941 hingga 1942. Tetapi apa punca di sebalik semua ini?

Pada pertengahan abad ke-19, Jepun menyaksikan Keshogunan Tokugawa tumbang dan kuasa maharaja dikembalikan. Semasa tempoh dikenali sebagai Tempoh Pembaharuan Meiji, negara tersebut menyaksikan proses pemodenan radikal di mana dari situ juga timbul keinginan kuasa, harta dan prestij. Keinginan-keinginan ini timbul berikutan kepimpinan Jepun mahu mengembalikan semula kehormatan negara Matahari Terbit itu selepas ia menjadi mangsa perjanjian berat sebelah antara kuasa-kuasa Barat dengan negara itu. Perjanjian-perjanjian sebegitu bukan saja merugikan Jepun dari segi kewangan tetapi ia menyebabkan Jepun dipandang hina sebagai sebuah lagi negara yang tidak bertamadun mengikut persepsi negara atas angin.

Dan ini diterjemahkan dengan kejayaan Tokyo dalam Perang China-Jepun Pertama antara 1894 hingga 1895. Kejayaan ini membolehkan Jepun mula bertapak di tanah besar Asia. Dan pada masa sama, ini memaksa China mengiktiraf kemerdekaan Semenanjung Korea dan menyerahkan Formosa (Taiwan) dan Semenanjung Liaotung kepada Jepun. Tetapi ini menimbulkan kegusaran dalam kalangan Jerman, Perancis dan Rusia di mana mereka menganggap penjajahan Jepun di Liaotung akan mengancam keselamatan China.

Tekanan tiga negara tersebut memaksa Tokyo meninggalkan semenanjung tersebut dan membayar pampasan 30 juta tahil sebagai pampasan kepada China. Selepas Tokyo meninggalkan Liaotung, ketiga-tiga negara ini mengambil kesempatan dengan Rusia menguasai semenanjung tersebut dan Jerman menguasai Wilayah Shandong. Britain dan Perancis pula merebut pelabuhan-pelabuhan strategik China dengan menggunakan pelbagai alasan untuk menjustifikasi pendudukan mereka. Tokyo yang merasa tertipu tidak akan membiarkan dirinya diperdayakan kuasa-kuasa ini pada masa akan datang. Dan ini mendorong Jepun membentuk pakatan dengan Britain pada tahun 1902 untuk mengekang campur tangan kuasa asing terutama Rusia.

Selepas Jepun mengalahkan Rusia dalam Perang Rusia-Jepun antara 1904 hingga 1905, kejayaan mereka amat mengagumkan kuasa-kuasa Barat dan menarik perhatian kelompok nasionalis Asia. Kelompok ini melihat Jepun sebagai pemimpin semulajadi untuk gerakan membebaskan negara mereka dari cengkaman penjajahan kolonial. Melalui Perjanjian Portsmouth, ia membenarkan Jepun mendominasi Semenanjung Korea dan meningkatkan pengaruh mereka di Manchukuo. Walau bagaimanapun, cita-cita Jepun terhadap China masih belum padam dan ini bertentangan dengan polisi Pintu Terbuka 1899 yang diperkenalkan oleh Setiausaha Negara Amerika Syarikat, John Hay yang mahu melindungi China dari dieksploitasi mana-mana kuasa koloni. Di sebalik tekanan Washington yang mahu Jepun kembali pada statusnya sebelum perang, agak sukar untuk mereka melakukannya.

Selepas Semenanjung Korea diilhak secara rasmi pada tahun 1910, Jepun mula mengalihkan tumpuannya pada bahagian selatan negara tersebut iaitu negara-negara kepulauan Pasifik dan Asia Tenggara. Pada mulanya, kehadiran mereka di rantau-rantau tersebut hanya sebagai pedagang atau pengembara tetapi selepas Perang Dunia Pertama (WWI), sesetengah tokoh berpengaruh mendesak Tokyo melebarkan pengaruh mereka di situ berbanding ke sebelah utara iaitu Manchuria, Semenanjung Korea dan China. Jika mereka mara ke sebelah selatan, mereka boleh mendapat akses kepada bekalan bahan mentah diperlukan untuk keperluan industri mereka.

Maka atas sebab itulah dan ditambah dengan penyertaan mereka dalam pihak Bersekutu semasa WWI, Jepun mendapat banyak kawasan yang pernah dijajah Jerman. Wilayah-wilayah ini ialah Tsingtao di Semenanjung Shantung, China dan kawasan Micronesia. Bagi Jepun, mendapat wilayah-wilayah ini membolehkan mereka akhirnya memasuki sebuah kelab eksklusif iaitu kelab kuasa-kuasa besar dunia. Dan paling penting, mereka tidak lagi akan dikenakan perjanjian-perjanjian yang bersifat berat sebelah. Sebarang cita-cita untuk pengembangan wilayah hilang buat sementara waktu tetapi semua itu berubah selepas pada akhir dekad 20-an dan awal dekad 30-an.

Ini kerana pada akhir 20-an, Jepun menyokong idea ekonomi liberal tetapi malangnya ia gagal direalisasikan berikutan permulaan krisis Great Depression yang melanda dunia terutama kuasa-kuasa Barat. Dan untuk memastikan ekonomi mereka terjaga, mereka meletakkan penghadang ekonomi pada sektor perdagangan Jepun. Ramai orang Jepun turut melihat struktur Liga Bangsa-Bangsa lebih banyak memihak kepada kuasa-kuasa Barat kerana mereka yang mengawal sumber dunia. Dan kuasa-kuasa sama ini juga bertanggungjawab mengekang emigrasi Jepun dengan menggubal undang-undang anti-imigrasi Asia pada dekad yang sama. Atas sebab-sebab inilah, timbullah idea hakko ichiu atau idea awal kepada Kawasan Kemakmuran Bersama Asia Timur Raya dan retorik Asia Untuk Orang Asia.

Serangan Jepun di Manchuria pada tahun 1931 dilihat memenuhi konteks ini dan dijustifikasikan atas alasan untuk menyelamatkan Jepun daripada mengalami krisis ekonomi yang dahsyat. Tiga faktor yang menyumbang kepada krisis tersebut ialah kekurangan bahan mentah di negara asal, populasi rakyat mereka yang semakin berkembang dan dunia dibahagikan kepada beberapa blok ekonomi. Dan bagi menambah perit pengasingan dari dunia luar, Jepun juga diancam krisis politik. Perdana Menteri Jepun dari parti politik terakhir, Inukai Tsuyoshi dibunuh pada Mei 1931 oleh pelampau-pelampau berhaluan kanan. Parti-parti politik terselamat tetapi tidak lagi berkuasa berikutan pembentukan kabinet perpaduan kebangsaan yang menamatkan terus janji demokrasi pada dekad 20-an.

Dan pada Februari 1936, selepas pihak tentera menggagalkan cubaan rampasan kuasa, perpaduan negara semakin condong ke arah Jepun. Dan pada bulan Mei tahun sama, peraturan yang melarang pegawai tentera dilantik sebagai menteri kabinet dimansuhkan. Ini membolehkan kabinet melantik mana-mana pegawai yang berkelayakan untuk menjawat jawatan menteri ketenteraan. Undang-undang ini menjadi kunci kepada tentera untuk memveto mana-mana usul kabinet dan membuka ruang kepada rampasan kuasa. Fumimaro Konoe mengambil alih jawatan sebagai Perdana Menteri pada tahun 1940 dan memperkenalkan partinya, Persatuan Bantuan Pemerintahan Diraja dengan tujuan membuang elemen perpecahan dalam kalangan parti-parti politik dan meningkatkan keberkesanan usaha perang Jepun di China. Tetapi lama-kelamaan, parti tersebut gagal menjadi pengimbang kepada pengaruh tentera dan Konoe terpaksa meletak jawatan pada tahun 1941. Ini membuka ruang kepada Hideki Tojo dilantik sebagai Perdana Menteri baru Jepun dan sekaligus, mengetuai rejim tentera.

Bagi kumpulan berhaluan kanan pula, walaupun wujud peningkatan dalam kumpulan ini, mereka tidaklah seradikal seperti rakan-rakan mereka di Jerman atau Itali. Mereka masih menerima reformasi ekonomi dan politik sederhana serta prinsip pemulihan kuasa maharaja. Mereka juga tidak melakukan apa-apa yang menjurus kepada rampasan kuasa. Tetapi mereka gagal bertahan berikutan wujudnya ancaman, pembunuhan dan propaganda yang mengecam idea-idea liberal. Gabungan peristiwa luar negara dan dalam negara menjadi satu campuran toksik yang menjahanamkan Jepun pada akhir WWII.

Selepas rejim Nazi Jerman dan Kesatuan Soviet memeterai perjanjian anti-serangan pada tahun 1939, ia merupakan satu detik yang mengejutkan pelampau-pelampau berhaluan kanan. Dan selepas kempen Blitzkrieg Jerman membantu mereka menguasai sebahagian besar Eropah termasuk Perancis pada tahun 1940, Jepun mula gusar Nazi Jerman akan melancarkan kempen mendapatkan kawalan politik di Indochina dan Hindia Timur Belanda (Indonesia moden). Wilayah-wilayah yang disebut ini merupakan kunci kepada bekalan bahan mentah dan sumber manusia ke dan dari tanah besar China. Dan Jepun ada sebab kukuh tidak mahu pengaruh Nazi Jerman ada di wilayah-wilayah ini sekaligus, menjejaskan usaha perang mereka.

Ini mendorong Menteri Luar, Yosoe Matsuoka mencadangkan pembentukan Pakatan Tiga Negara (Tripartite Pact) antara Itali, Jepun dan Jerman. Pakatan ini dibentuk secara rasmi pada September 1940. Pada masa sama, Jepun juga sedar mereka dikepung oleh Amerika, Britain, China dan Belanda. Maka amat penting bagi mereka meneruskan operasi mereka ke sebelah selatan dan ini bermaksud masuk ke kawasan Indochina yang dikuasai Perancis. Jepun boleh menarik nafas lega kerana Rejim Vichy yang diketuai Marshal Philippe Petain membenarkan mereka menggunakan Indochina sebagai tapak serangan ke atas negara-negara Asia Tenggara. Selain itu, Tokyo turut berunding dengan Hindia Timur Belanda untuk meningkatkan eksport minyak ke Jepun sekiranya bekalan minyak dari Amerika terputus.

Jepun turut sedar, lambat-laun Rusia akan kembali menjadi duri dalam daging kepada mereka. Hubungan Soviet-Jepun boleh dianggap tegang selepas tahun 1936 di mana Jepun memeterai Perjanjian Anti-Komunis dengan Nazi Jerman. Dan titik paling buruk hubungan dua hala dua negara ini ialah Perang Sempadan Soviet-Jepun yang membunuh lebih 30,000 tentera Soviet dan 20,000 tentera Jepun. Sedar bahawa konflik dengan Soviet hanya akan memakan sumber penting yang lebih diperlukan di  tempat lain, mereka memeterai perjanjian anti-serangan pada 13 April 1941. Ironinya, sebulan selepas perjanjian tersebut dimeterai, sekutu Jepun, Nazi Jerman melancarkan Operasi Barbarossa untuk menguasai lebensraum (kawasan kehidupan) untuk orang Jerman seperti dibayangkan Adolf Hitler dalam memoirnya, Mein Kampf.

Menjelang Jun 1941, rundingan Tokyo dengan Betawi menemui jalan buntu dan pada 2 Julai tahun sama, Jepun meneruskan kemaraan mereka ke selatan sambil membuat persiapan rahsia menyerang Soviet. Tidak hairanlah mengapa pihak Soviet meletakkan ramai askar mereka di sebelah Timur Jauh kerana bimbang tatkala mereka digempur tentera Wehrmacht di sebelah barat, Jepun akan menyerang dari sebelah timur. Pada bulan sama, selepas Jepun menguasai Indochina, Amerika Syarikat mengenakan sekatan minyak ke atas Tokyo. Pada awal September, Maharaja Hirohito semakin bimbang dengan pendekatan ketenteraan setiap kali berunding dengan Washington. Dan selepas Setiausaha Negara Cordell Hull menghantar memorandum menggesa Tokyo berundur dari China sepenuhnya, ia sebenarnya memberi lesen kepada pelampau-pelampau Jepun untuk bertindak lebih keras. Mereka berhujah nota tersebut merupakan satu ancaman tetapi Hull tidak pula mengetepikan keinginan berunding dan mencari jalan penyelesaian. Sikap pelampau keras yang diketuai Tojo ini membuka ruang kepada serangan ke atas Pearl Harbor pada 7 Disember 1941. Ironinya, dua hari sebelum itu, Nazi Jerman dipaksa berundur 200 kilometer dari Moscow selepas tewas dalam Pertempuran Moscow.

Dan seperti yang dijangka, serangan tersebut ibarat mengejutkan gergasi dari tidur yang lena. Jepun yang mempunyai kekurangan dari segi sumber diperlukan untuk berhadapan dengan gergasi ini membayar harga yang mahal akibat kesilapan pemimpin-pemimpin mereka. Mereka menyangka selepas kempen pendek di China dan Rusia, perang yang akan dilalui itu juga akan berakhir dalam masa singkat dan memihak kepada mereka. Tetapi sebaliknya, ia menjadi mimpi ngeri untuk tahun-tahun seterusnya sekaligus membawa kepada kekalahan teruk Jepun dalam WWII.

SUMBER

Townsend, Susan. BBC. (2011). Japan’s Quest for Empire 1931-1945. http://www.bbc.co.uk/history/worldwars/wwtwo/japan_quest_empire_01.shtml


Mumia Berusia 800 Tahun Ditemui Di Peru

800 tahun lalu, seorang individu muda dikebumikan di satu kawasan di pesisir tengah Peru. Individu-individu yang diamanahkan untuk memumiakannya membalut tubuh lelaki itu dengan kain, meletakkan tangan pada mukanya dan mengikat tangan dan kakinya dengan tali. Amalan pengebumian ini amat popular dalam kalangan penduduk yang menduduki wilayah pergunungan Andes.

Dan pada awal tahun ini, mumia ini dijumpai semasa kerja ekskavasi dijalankan di wilayah Lima, Peru. Bagi ahli arkeologi Pieter Van Dalen Luna dan Huamán Santillán, ia merupakan satu penemuan yang tidak dijangka tetapi hebat. Pasukan pengkaji berharap ia dapat memberi maklumat baru tentang komuniti yang menetap di kawasan berkenaan sebelum Empayar Inca mula dikenali sekitar 1400.

Ini kerana tidak banyak diketahui tentang interaksi dan hubungan antara komuniti sebelum kedatangan Conquistador ke Dunia Baru. Jika ada sekalipun maklumat tentang ini, ia berkemungkinan dimu.sn.ahkan oleh pihak Sepanyol pada abad ke-16. Pada mereka, maklumat tentang kerajaan-kerajaan seperti Inca dan Aztec tidak sepenting kekayaan emas dan perak yang dimiliki kerajaan-kerajaan itu.

Walaupun jantina mumia masih belum dikenalpasti, Van Dalen Luna percaya mumia ini merupakan seorang lelaki berusia sekitar 25 hingga 30 tahun. Tetapi bagi mendapatkan maklumat usia dan kronologi hidupnya yang tepat, teknik pentarikhan karbon akan digunakan. Mumia ini dikebumikan dalam sebuah kubur berbentuk bujur di bawah dataran bandar Cajamarquilla.

Cajamarquilla yang terletak di luar had sempadan Lima merupakan kota yang didirikan daripada batu-bata lumpur. Huaman menyifatkan kota tersebut sebagai petempatan pra-Sepanyol terbesar yang masih kurang dikaji oleh komuniti arkeologi hari ini. Dengan status tersebut, ramai percaya Cajamarquilla pada satu ketika merupakan hab perdagangan yang sibuk di sepanjang pesisir pantai Lima.

Van Dalen Luna percaya mumia ini berkemungkinan seorang pedagang yang berpindah dari kawasan pergunungan Andes ke Cajamarquilla. Tambahnya lagi, lokasi kuburnya yang boleh diakses menerusi tujuh anak tangga menunjukkan dia seorang tokoh berpengaruh di kota berkenaan.

Huaman menambah, mereka turut menemui sisa moluska dan tu.la.ng sekitar kawasan luar makam. Ini menunjukkan penduduk terus membuat persembahan untuk mumia itu bertahun-tahun selepas dia tiada. Antara persembahan yang dibawa ialah daging llama, sayur-sayuran, makanan laut, seramik dan peralatan batu.

Semasa Empayar Inca berada di kemuncak, penduduk empayar kerap memumiakan figura golongan atasan mereka termasuk menjadikannya sebahagian daripada ritual upacara mereka. Ini diharap dapat memanjangkan lagi pengaruh mereka walaupun selepas ma.ti. Apabila Conquistador tiba di Amerika Latin pada pertengahan abad ke-16, orang Inca menolak pengaruh mereka dengan menyembunyikan mumia mereka dan mengebumikannya secara rahsia.

RUJUKAN

Aquino, M. (2021, 27 November). Archaeologists find 800-year old mummy in Peru. Reuters.

McGreevy, N. (2021, 30 November). Archaeologists Unearth 800-Year-Old Mummy in Peru. Smithsonian Magazine.

Sumber gambar: Universidad Nacional Mayor de San Marcos